text:
Samlagstrygging
Samlagstrygging og frítíðarvanlukkutrygging
Tú ert fevndur av samlagstryggingini, tá tú mynstrar, og so leingi tú ert mynstraður.
Um tú mynstrar av, ert tú framvegis fevndur av tryggingini í eitt tíðarskeið aftaná. Tíðarskeiðini eftir seinastu avmynstring eru hesi:
- 30 dagar, um tú hevur verið mynstraður í minni enn 30 dagar
- 180 dagar, um tú hevur verið mynstraður í 30 dagar ella meira
Er ynski um at varðveita samlagstryggingina út um nevndu tíðarskeið, ber hetta til við at gjalda 320 krónur hvønn mánaða á kontuna fyri samlagstryggingina hjá Føroya Fiskimannafelag í Betri, kontonummar 9181-1698305.
Ein sjálvsøgd fyritreyt fyri at vera fevndur av samlagstryggingini er, at limagjaldið er goldið. Limagjaldið er 1,25 prosent av hýruni. Vanliga mótroknar og rindar reiðaríið limagjaldið. Hvílandi limir rinda 100 krónur um árið í limagjaldi.
Øll, sum eru fevnd av samlagstryggingini hjá Føroya Fiskimannafelag, eru eisini fevnd av frítíðarvanlukkutrygging felagsins.
Tað er tryggingarfelagið Alka, sum veitir samlagstryggingina og frítíðarvanlukkutryggingina hjá Føroya Fiskimannafelag. Faldarar um tryggingarnar kunnu takast niður á leinkjum her niðanfyri, og leinki til oyðubløð, treytir og frágreiðingar hjá Alka kunnu takast niður her.
Faldarar
- Samlagstrygging (706.50 KB)
- Frítíðarvanlukkutrygging (1.29 MB)


c: text/html

text:
Sunday, May 25, 2014
Okkurt at gleða seg til
Summarframsýningin í Norðurlandahúsinum letur upp mentanarnáttina 6. Juni og er opin til sunnudagin 24. August.
Sandur, soda og kálk. Og burtur úr sandi, soda og kálki: siliciumoxid, aluminiumoxid, magnesiumoxid, calciumoxid, natriumoxid og kaliumoxid. Ólívrunnin súrevni, sum verða hitað, smeltað, sindrað, reinskað, javnað, kølnað, storknað og verða til glas.
Glas. Hetta torgreidda, skapleysa tilfar, sum hevur verið evnað til í meiri enn 5000 ár og sum við sínum evnafrøðiligu samanseting, síni søgu, sínum hitamekanisku, mekanisku og ljósfrøðiligu eginleikum, við mátanum ljósið næstan ótarnað fer í gjøgnum tað, við síni styrki og skroypileika, við sínum einsýnda vakurleika og við sínum óendaligu nógvu brúksmøguleikunum, hevur fingið sítt eyðsýnda pláss í listini.
Á summarframsýningini 2014 er glas sum tilfar í listini í miðdeplinum. Framsýningin gevur okkum høvi at uppliva møguleikarnar sum liggja í glasinum, tá tað hevur verið í hondunum á Tróndi Patursson (FO), Brynhildur Thorgeirsdóttir (IS), Pipaluk Lake (DK), Kristiina Uslar (EE), Outi Turpeinen (FI), Onnu Viktoriu Norberg (SE) og Brandi Patursson (FO). Sjey listafólk úr Norðurlondum og Baltalondum, sum hava glasið til felags. Sjey listafólk sum arbeiða við og móti teimum eginleikum, sum glasið hevur, og sum brúka hetta einastandani tilfar á hvør sín hátt.
Myndlist er næstan altíð tilfar. Hóast støðan hjá listaverkinum sum objekt ofta eggjar til atfinningarsamt kjak, so er visuella listin vanliga gjørd úr einum ella fleiri sløgum av tilfari. Listafólkið roynir onkursvegna at draga gagn burtur úr teimum eginleikum, sum tilfarið hevur, at granska í møguleikunum, í náttúrliga feinginum og í samspælinum millum tilfar og umhvørvi. Eisini í óevnisligu listini – talgildari list, performance og ymiskum sløgum av konseptlist – er aloftast okkurt slag av tilfari uppí, um ikki annað, so sum dokumentasjón av tilfarinum. Kanska er listaverkið reinur gerningur, men dokumentasjónin er eitt objekt, onkuntíð enntá ein vøra.
Men samstundis er listaverkið ongantíð bara tilfar. Sjálvt í teimum verkum, har dentur verður lagdur á tilfarið, har við vilja verður víst á bygnaðin og skapið í tilfarinum, sum verður brúkt, heldur enn roynt verður at krógva tað. Sjálvt í verkum, har listin í fyrsta lagi verður allýst sum tilfar, eru óevnisligir lutir: Tað stokkuta og skiftandi í listini, upplivingarsjónarhornið, samskiftið, orkan. Grundgevast kann fyri, at list altíð er óevnislig, tí visuella listin er eitt mál, eitt ósjónligt, óevnisligt mál, ella, at list hevur í sær óevnisligar lutir, tá týdningurin av tilfarinum hvørvur, og týdningurin verður lagdur í verksins sosialu, mentanligu og búskaparligu sjónarhorn. Tilfarið hvørvur ikki, men missur sín týdning, kámast. Tað transsenderar, upploysist ella sublimerast, og listaverkið tykist vera meiri standur enn tilfar.
Tað evnisliga er altíð knýtt at tí óevnisliga. Tey eru knýtt saman við óendaliga nógvum træðrum. Tey eru knýtt saman, tá ein djypri kærleiki til tingsliga heimin gerst til andatrúgv, eitt hugskot um at alt tilfar hevur sín egna vilja ella eitt ynski um, at listin gevur deyða tilfarinum sál. Tey eru eisini knýtt saman á umvendan hátt, har talan er um eina fatan, at veruleikin bert finst í fysiska heiminum, og at allir tankar, allar kenslur og gerðir eru knýttar at evisligum tilfari og tilfarið tískil eisinur hevur tað óskilborna í sær. Og tey eru knýtt saman í glasinum.
Í glasinum møtist tað evnisliga og óevnisliga. Eins og í allari aðrari list, men øðrvísi. Kanska er tað gjøgnumskygnið í tilfarinum, tað undursama at tað er næstan ósjónligt, og at sjónlig list verður gjørd úr nøkrum, sum eygað ikki sær týðiliga. Tað antimateriella. Kanska er tað strukturella funksjónin - kanska teir eyðsýndu byggilistarligu møguleikar sum tilfarið hevur í sær sjálvum. Tað supermateriella. Triðja hugtakið er tað hypermateriella, har alt tilfar - sjónligt ella ósjónligt – gerst eitt tyssi av møguleikum fyri kunning, orku og samvirkan. Tilfarið er ikki einans tilfar. Glasið er ikki einans glas.
Glasið er torgreitt. Tað er bæði ítøkiligt og evnisligt og óítøkiligt og skapleyst. Tað er bæði tað stokkuta og tað varandi, tað óstøðuga og tað óbridgliga, tað heila og tað hjómaða. Tilfarið bendir tankarnar inn á átrúnaðarliga list, á dýrdina, á tað andaliga og loyndarfulla, men eisini á hin nýmótans glasveggin, tað reina, ráa, kalda og ítøkiliga. Á tremur við andsøgnum. Glasið skapar støðugt andsøgnir, sum kortini ikki eru andsøgnir, tí tað evnisliga og óevnisliga eru ikki andsøgnir, men partar av spenninum í eini samansettari heild. Har er einki ”antin-ella” í samansettu heildini, bara ”bæði-og”. Tískil umboðar tað óevnisliga ikki tómleika ella einkisleika. Tað óevnisliga er til staðar, á tremur við møguleikum, næstan evnisligt. Tað óevnisliga er eitt nýtt slag av evni ella tilfari, segði Jean-Francois Lyotard. Tilfar, sum ikki neyðturviliga er evnistilfar, men okkurt flótandi, sum eingin kann siga hvat er. Støðufesti í objektinum er ikki endaligt, tí objektið er óstøðugt, broytist altíð, og er óendaliga torgreitt.
Sandur, soda og kálk hitast, smeltast, sindrast, reinskast, javnast, kølast, storkna og verða til torgreidda skapleysa tilfarið glas. Síðani verður glasið virkað á alskyns hættir fyri at gerast til list. Arbeitt verður við tí og móti tí. Tað materialiserast, dematierialiserast og endurmaterialiserast. Upploysist, storknar og upploysist aftur. Tað veksur framaftur í umhvørvinum, millum áskoðararnar, í sambandinum við annað tilfar og við onnur listaverk. Nýggir møguleikar stinga seg upp, nýggir týdningar. Men tað er ikki bert fortíðin, upprunin úr sandi, sodu og kálki og nútíðar nýtsla í listini, og tess ævigu broytingar, sum er hugtakandi við glasi, eisini tað skirvisliga við glasinum hevur eina hugtakandi megi. Óvissa framtíðin hjá listaverkinum, ímyndin av knústum glasi, tilfarið, sum hvørja løtu kann hvørva sum tilfar, er ein íbygdur partur av glasinum. Saman við tí evnisliga og tí óevnisliga, tí antimatieriella, tí supermateriella, tí hypermateriella og eini ørgrynnu av andsøgnum, sum ikki eru andsøgnir, eru fortíðin, nútíðin og framtíðin allar í glasinum og kunnu ikki skiljast frá tí.
Ástøðingar, sum Michael Fried og Theodore Adorno hava lýst tað tingsliga í listaverkinum, tess materialitet, sum nakað, ið ikki noktar seg, men eisini sum nakað, sum listaverkið má stríðast ímóti. Fyri at vera list, má listin venda sær móti tí tingsliga hjá sær sjálvari. Listin skal arbeiða ímóti og virka móti sær sjálvari, dematerialisera seg sjálva. Tað er ikki nakað serligt fyri verk gjørd úr glasi, at tað evnisliga leitar saman við tí óevnisliga, men í glasium er tað nærri okkum.
Á summarframsýningin 2014 er tilfarið – glasið – grundarlagið undir estetisku upplivingini, men ein partur liggur í dematerialiseringini í tilfarinum, alt tað sum ikki kann forklárast við evnafrøði ella øðrum vísundagreinum, óevnisligu eginleikunum í tilfarinum, og hópurin av margtýdningum sum eru har, verða skaptir og endurskaptir í samansettu heildini í listaverkinum.
Takk fyri Tróndur Patursson, Brynhildur Thorgeirsdóttir, Pipaluk Lake, Kristiina Uslar, Outi Turpeinen, Anna Viktoria Norberg og Brandur Patursson.
Inger Smærup Sørensen
Posted by Listin at 9:04 AM
Labels: Framsýningar, IS

robotstxt: allowed

filter: keep


text:
Upphøggingarrættarmál kann kosta Seatrade miljónabót
Fyri fyrstu ferð í Evropa er eitt reiðarí stevnt fyri at hava sent skip til upphøggingar á skipasmiðjum í Asia, har “upphøggingarhættirnir eru til vanda fyri lív og heilsu hjá arbeiðarunum og dálka umhvørvið”. Málið er reist í Hollandi og kann kosta Seatrade eina bót upp á 2,35 mió. evrur.
Málið er fyri í rættinum í Rotterdam hesa vikuna, har ákærin umframt bótina eisini krevur, at hald verður lagt á vinningin, sum Seatrade fekk við søluni av fýra skipum, og seks mánaðar fongsulsrevsing til tríggjar av stjórunum í felagnum.
Málið byrjaði í 2013, tá NGO Shipbreaking Platform avdúkaði, at Seatrade í 2012 hevði selt tvey skip til upphøggingarverk í India og Bangladesh.
Ákæran ímóti Seatrade er víðkað til eisini at umfata tvey skip, ið vórðu seld til turkiskar skipasmiðjur, og er grundað á altjóða reglur um útflutning av vandamiklum burturkasti og ES-reglurnar fyri upphøgging av skipum.
Seatrade seldi skipini umvegis felagið Baltic Union Shipbrokers til “cash-buyer” felagið GMS.
Sambært ákæranum valdi Seatrade av fíggjarligum orsøkum at brúka ein cash-buyer ístaðin fyri at fáa beint fyri skipunum á ein tryggan og umhvørvisrættan hátt.
Myndugleikarnir í Norra, Belgia og Bretlandi fylgja málinum neyvt, tí tey hava líknandi mál undir kanning.
Kelda: Marinelink


text:
Aðalfundurin hjá S&K felagnum var 7 februar 2015
Aðalfundrin hjá S&K felagnum var leygardagin 7 februar 2015. Skráin var sambart lógum felagsins.
Hettar var ein góður aðalfundur og m.a. var uppleggið til komandi lønarsamráðingarnar lagdar fram til góðkenningar á aðalfundinum.
Avtalan við LÍV um samlagstrygging var gingin út og nýggj avtala var undirskriva á aðalfundinum.
Vit høvdu fingið góð og kend nøvn at undirhalda undir borðhaldinum. Vit meta hetter sum okkara húsaorkestur. Tey vóru væluppløgd og spældu fyri okkum í umleið 1 tíma.
Fleiri myndir eru í okkara myndasavnið frá aðalfundinum


text:
So kom várið endiliga, og baði børn og vaksin í snjallabjallu nýta góðveðursdagarnar, ið ikki hava verið so fáir í mars mánað... og sum nokk verða enn fleiri í apríl - gleða okkum ;)
So fór vika 16 aftur um - sum tíðin gongur skjótt. Hesa vikuna hava vit arbeitt nógv við 'projekt Føroyar', og baði børn og vaksin hava lært eina rúgvu :) Og so hava vit eisini gjørt alt møguliga annað stuttligt - ein deilig vika ;D
Apríl gongur við fúkandi ferð, og vika 15 er longu farin afturum ;) Verkstøðini hava verið í fult sving, og so hava vit eisini gjørt brúk av fimleikarhøllini, ið er idiell at rokast í, tá veðrið svíkur :)
Her eru ymiskar myndir frá viku 14, í Snjallabjallu og Badmintonhøllini. Hesa vikuna hava vit nýtt at vera nógv uttandura, hvar ymskt spennandi hevur verið á skránni - ein deiliga frisk vika :D


text:
Samtyktir gjørdar á bygdarráðsfundi mánadagin 15. februar 2016.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
1.
Samtykt var at gera umvælingar av takinum í skúlanum, samtykt var eisini at keypa Refersh PZ gólvmodel
rustfrítt stál. Eisini var samtykt at taka av tilboðið um at gera hátalara-annlegg í skúlanum.
2.
Samtykt var at taka av tilboði samb. skrivi frá Martin E. Leo og at fáa hjálp til góðskuhandbók til
Heilsufrøðiligu Starvsstovuna.
3.
Samtykt var at broyta § 3 til soljóðandi: Felagið verður stjórna av 7 limum, 6 verða valdir á aðalfundi og 1
valdur av Porkeris kommunu. Nevndarval annaðhvørt ár. Miðað verður ímóti at javnstøða er í nevndini. Í §
11 verður fimm broytt til fýra.
4.
Samtykt var at játtað stuðul til Eldrahugnan í Porkeri við kr. 20.000,00 og til FC Suðuroy við kr. 10.000,00.
Samtykt var ikki at veita stuðul til inniróður í Boston.
Porkeris Bygdarráð.


text:
Sverri Egholm
22.04.2018 - 21:57
Ítróttur > Ítróttur > Fótbóltur
Kvinnurnar hjá HB og KÍ spældu í dag ein spennandi dyst í Betrideildini. Sigursvandu KÍ kvinnurnar eru í gongd við at byggja upp av nýggjum, og eru ikki longur einaráðandi á kvinnusíðuni. Hetta sást í dag, har HB kvinnurnar áttu munin og vunnu uppiborið 2-1. Tá liðini fóru til hálvleiks var støðan annars 1-1.
Tað var gamli málrevurin, Rannvá B. Andreasen, sum legði gestirnar á odda í 29. minutti, og enn einaferð vísti hon, at hon enn er lívsfarlig, verður ikki ansað nóg væl uppá hana. Úr spískum fekk hon bóltin væl framvið Simonu Heinesen, sum annars vardi HB málið væl í dag.
Leiðslan helt tó ikki longi, tí HB kvinnurnar vildu avgjørt ikki fara av vøllinum aftur við ósigri. Bert tveir minuttir eftir, í 31. minutti var aftur javnvág á máltalvuni, og kom hetta takkað verið einum frálíkum langskoti frá Elin Mariu Isaksen. Óluva í KÍ málinum bleiv nokk ovfarin av ferðini á bóltinum, og megnaði ikki at halda honum, og so var 1-1, og HB setti seg enn meira á dystin.
Næsti hálvleikur var ikki serliga gamal, tá HB aftur fekk mál, og tað var í tráð við leikgongdina. HB fær fríspark uttanvert brotsteigarmarkið í høgru, og Julia Naomi Mortensen varð sett at skjóta. Hon gjørdi ikki mætari enn at hamra bóltin í longra málhorn, og so var frøðin stór á áskoðarunum og ikki minni á leikarunum hjá heimaliðnum.
Næstu løtuna legði HB stórt trýst á KÍ, men fleiri mál komu ikki í dystinum, eisini hóast KÍ kom væl betur við aftur móti dystarenda.
HB vann sostatt sín annan dyst á rað á KÍ í bestu kvinnudeildini, og tað munnu vera nógv ár síðan tað hendi seinast. Í fjør vann HB 0-4 í Klaksvík, og hesaferð í Gundadali 2-1.
Støðan í Betrideildini hjá kvinnum er henda eftir fyrstu 5 umførini:
1. EB/Str/Skála 12 stig (4 dystir)
2. HB 12 stig
3. KÍ 9 stig (4 dystir)
4. ÍF/Víkingur 6 stig
5. B36 1 stig
6. B68 1 stig


text:
Afturval til starvsnevndina
TB | 22/11/15
Árligi aðalfundur felagsins var í gjárkvøldið og her endaði tað eftir nøkrum tímum við, at sitandi starvsnevnd heldur á fram. Umframt starvsnevndina, so er ungdómsnevndin so at siga tann sama, í fótbóltsnevndini vóru tveir limir funnir.
Starvsnevndin telur sostatt framhaldandi Fróða Olsen (formaður), Eyðdis Ellendersen (varaforkvinna), Armgarð Sørensen (peningarøkil) og Niels Paula Eysturberg (tiltakslimur).
Ungdómsnevndin er mannað av fylgjandi: Charlotta Nielsen (forkvinna), Jónvør Bjarkhamar (varaforkvinna), Angilie J. Olsen (nevndarlimur) og Erolf Olsen (tiltakslimur).
At enda er so fótbóltsnevndin, sum nú telur Jan Ola Farstad (virkandi formaður) og Thorbjørn Hermansen. Hendan nevndin er ikki fullmannað enn – aðalfundurin avgjørdi at geva hesa nevndina heimild at finna teir seinastu limirnar til at manna nevndina.


text:
Kosovo ella Lýðveldið Kosovo er í miðjuni av Balkanhálvoynni í Suðurevropa. Kosovo hevur mark til Makedónia, Albania, Montenegro og Serbia.
17. februar 2008 lýsti Kosovo seg sjálvstøðugt frá Serbia. Í vikuni eftir 17. februar viðurkendu fleiri lond Kosovo sum sjálvstøðugt land, fyrst USA og síðani Norðurlond og fleiri lond í vesturevropa. Russland og Serbia, sum Kosovo fyrr hevur verið partur av, viðurkenna ikki Kosovo sum sjálvstøðugt land, men meta landið sum ein sjálvstýrandi landslut í Serbia.
Kosovo var syðsti landsluturin í Juguslavia. Størsti býurin og høvuðsstaður er Priština. 90% av fólkinum albanar. Almennu málini eru tvey í tali, albanskt og serbiskt.
Stórur partur av Vesturbalkan er fjallalendi. Orðið "balkan" merkir "fjøll". Fyrstir at nýta hetta orð um hesi lond vóru turkar, sum ráddu á øllum Balkannesi úr 15. øld til fyrst í 20. øld. Frá 1918 til 1991 vórðu øll londini á Vesturbalkan uppi í samveldisríkinum Jugoslavia, tó ikki Albania, sum varð verandi frælst, óheft ríki. Meðan sterki kommunistaovastin Tito ráddi, eydnaðist myndugleikunum at hava tamarhald á spenninginum ímillum øll fólkasløgini; men tá ið hann doyði, og kommunisman í Eysturevropa og Sovjetsamveldinum fall, kyknaði avgamla stríðið ímillum fólkasløgini upp aftur. Tað elvdi til, at Jugoslavia varð syndrað, og herviligt borgarakríggj brast á. Kríggið vardi í 4 ár frá 1991-95.
Alt síðan fornøld hava mong ymisk heimsríki havt hesi lond undir sær, og hvørt teirra hevur havt sína ávirkan á málið, klædnabúnan og átrúnaðin hjá fólki. Her í bosniska býnum Mostar daga kirkjuspírini á ortodoksu kirkjuni, á rómversk-katólsku kirkjuni og islamsk moskutorn upp ímóti luftini. Islam kom henda vegin við turkum, tá ið teir tóku hesi lond í 15. øld. Nú á døgum koma aðrar mentanir aftur at teimum, ið hava verið frammi, so hvørt ymsu tjóðirnar royna at endurskapa samleika sín.
Í mongu dølunum veksur nógvur leyvskógur og nálaskógur. Men bratta og grunna fjallalendið er frálíkt til landbúnað. Mesti landbúnaðurin er fram við áirnar, serliga við Donau. Har verður nógv grønmeti dyrkað, t.d. hvítkál, paprika og bønir; á víðu, grasgóðu fløtunum er nógv neytahald.
Høvuðsstaður:
Pristina
Vídd: 10.908 km2
Fólkatal: 1.859.000
Alment mál: albanskt og serbiskt
Átrúnaður: ortodoks kristin, katolikkar og islam
Stýrirlag: tjóðveldi
Gjaldoyra: evra (EUR)


text:
Hetta er nokk tað mest áhugaverda í formansfrágreiðingini frá aðalfundinum hjá Svimjisambandi Føroya, farna leygardag; sum annars man hava verið ein løtt uppgáva at skriva, so væl sum føroyskir svimjarar hava klárað seg seinasta árið.
8 thoughts on “SSF ivast enn í Oyggjaleikaluttøkuni”
-
Tað er nemmari at siga: “Okur hava ikki pening til tað” Heldur enn at siga, hvussu nógv skal til fyri at fáa alt at hanga saman. Og so fara til verka og fáa fatur á pengunum.
DKM er akkurát liðugt. SSF kundi promovera svimjingina í Føroyum nok so nógv við at brúkt úrslitini hjá Pál og Elspu til nakað fornuftigt. Men har er einki at frætta. Teir skriva um Thisted Cup, ok fínt, men DKM er nakað størri, og tað sum Pál & Elspa gjørdu til DKM er out of this world ótrúligt og flott. Er eingin sum fatar tað ? Pál fær ikki ein gang viðurkent sín 800m hóast FINA hevur havt kappingina á skránni í laaanga tíð. Í Svøríki eru fólk ovfarin yvir hvussu nógv DK svimjing verður dominera av FØ tá ið hugsa verður unglingar. “Plagar” livir enn alt ov gott í føroyskari svimjing.. 🙁
-
Tað er púra vist at Pál og Elspa hava verið regulert forsømd teir seinastu dagarnar, í mun til hvat tey hava klárað. OK, har var okkurt í útvarpinum, og 3-2 vísti eitt glimt av Pál í hasum MTV-líknandi mikrotíðindunum tey bjóða okkum (“hygg hygg, vit fortelja frá svimjing… og so aftur til fótbóltin”). Men hvussu við Portalinum og uf.fo?
3-2 var éin stór forteljing um eina lokala fótbóltskapping sum longu varð avgjørd. Einki um at Elspa varð danskur meistari, og lítið um at Pál er ovast í Evropa. Einir 80 svimjarar høvdu sum heild stóra succés í Danmark, og danir rysta í brókunum. Men tó so vistu bløðini einki annað at skriva um, enn at (fótbólts)landsliðsvenjarin er býttur, og at vit í 3 ár einki stig hava fingið í altjóða fótbólti. Umframt at tað enntá er langt millum heiðurligu tapini.
Er tað tí at teir ikki duga nakað annað, journalistarnir? Og hvussu við føroyingum sum heild? Ikki at briksla tykkum sum longu lesa hesar síður, men tað er merkisvert at vitjanirnar allíkavæl eru so fáar, tá ið vit nú eru nøkur av teimum fáu sum fortelja frá hesum stórhendingum.
Tað er sum um at føroyingar velja heilt at ignorera ítrótt, um ikki vit klára okkum í fótbólti.
-
Eg var yvirhøvur eitt sindur ov skjótur at skriva hatta har omanfyri, tí fyri tað fyrsta hevði Sjónvarp Føroya eitt eyka innslag í Degi og Viku týskvøldið, og fyri tað næsta hevði Norðlýsið at kalla ein útsendan korrespondent við í Køge. Gott nokk ein pápi at einum svimjara, men tað ger tað ikki verri 🙂
http://www.nordlysid.fo/main.cfm?article=9029
http://www.nordlysid.fo/main.cfm?article=9030
http://www.nordlysid.fo/main.cfm?article=9031
http://www.nordlysid.fo/main.cfm?article=9033
-
-
-
“Er tað tí at teir ikki duga nakað annað, journalistarnir?”
Ja eg veit næstan ikki hvussu eg skal svara tær uttan at endurtaka meg sjálvan og kanska skriva okkurt av tí sum Niels-Christian Holmstrøm hevði at siga um journalistar og fótbólt.
Eg havi fyrr tosa við føroyskar journalistar um teir og teirra vitan um ítrótt, ella sum alt ov nógv av okkum eru 100% vís í, teirra mangul uppá vitan um ítrótt.
Eg haldi at Niels-Christian Holmstrøm segði tað so gott sum tað nú einaferð kann sigast. “Fodbold er noget af det mest simple og banale som du kan gå i krig med, alle kan have en mening, det er så nemt. Derfor er det så nemt for den dårlige journalist at dække fodbold, der skal ikke noget arbejde til, bare se en kamp og beskriv hvad du så. I næsten al anden idræt skal der bagrundsarbejde, talent og viden til, og så har vi ikke mange journalister der kan være med.
Okur hava so nógv dømir frá OYL, um hvussu burtur úr vánaligir nógvir av okkara journalistum eru. Eitt er at teir einki vita um svimjing, men tíma teir at seta seg inn í hvat í fer fram? NEI! Tak SVF og teirra parodi sendingum frá OYL tá ið tað kom til vitan um nakað av týdningi fyri at gera eina góða sending. Tórur Mikkelsen torir ikki nær einum svimjihyli tí hann veit ikki meira enn at vatn er vátt. Hann torir/tímir ikki at spyrja um nakað og lata nakran vita hvussu vánaligur/óvitandi ein ítróttarjournalistur hann einaferð er. So har er eingin vón fyri eitt nú 3-2 og nøkrum øðrum ítrótti enn tað banala og nemma sirkusi á tí grøna og syntetiska spæliplássinum. ÚF við Suna M. á odda var nakað heilt annað, hann kom í hylin, gjørdi eina rúgvu av fyrireikingararbeiði, spurdi um næstan alt og øll. Tað kann man hava respekt fyri.
Nú stendur so nógv her sum Rókur sikkurt má sesurera, men fyrr ella seinni má tað út. Okur verða øll noydd til at gjalda sjónvarpsgjald, og ein penur partur av okra skattakrónum fara til SVF og teirr øhh “arbeiði” Eg havi einki ímóti einum góðum fótbóltskampi, men halló! Um okur tosa um góðsku, so er ikki nógv at koma eftir í Føroyum annað enn “heiðurlig tap” Ohh my god!
Meira svimjing takk! Okur vita hvat tað vil siga at vilja meira!
-
Eg var faktiskt á veg inn at sensurera meg sjálvan, tí at eg nú uppdagaði at har faktiskt var nakað afturat um Pál í SVF, í Degi og Viku í gjár. Eitt longri innslag úr Vági, sum bestemt er eitt stev rætta vegin.
Orsaka SVF !
Spurningurin er kanska um vit eru nóg tolnir, tí SVF roynir í øllum førum. Tey hava haft fleiri av hasum slideshow-innsløgunum, sum vist nokk eru betri enn einki.
Verri er við hinum partinum av Kringvarpinum, og við teimum ‘seriøsu’ tíðindabløðunum. Svimjingin verður nevnd onkuntíð, men tað minnir meira um ‘politisk korrektheit’, enn um veruligan áhuga. Og tað er jú synd, tá ið tað er her at føroyingar veruliga nytta nakað, í løtuni.
Og ja, eg fari kanska at sensurera. Men tú kanst jú eisini broyta tínar viðmerkingar sjálvur, Jón 😉
Og annars haldi eg ikki at Tórur er so galin. Kann vera at hann ikki er so kønur í svimjing, men hann hevur verið í hylinum meira enn teir flestu føroysku journalistarnir í dag, eisini uttanfyri avtalaðu senditíð.
-
Eg veit ikki um talentleysur er órsøkin, ella at tað bara er reinur dovinskapur og simpul óprofessionalisma. Men Tórur dummar seg oftari í 3-2 tá ið tað er um svimjing, enn hann hevði um tað var 100m renning fyri fólk uttan rætningssans.
Eg orki bara ikki at hoyra uppá hann meira. Um hann segði at Real Madrid vann við 173 innings ímóti 44 settum ímóti E.T. (The Alien) í Dímunarmeistaraskapinum í haruskjóting, ja so var tað ikki verri enn alt tað hann sigur um svimjing.
Far eftir bóltinum og ikki manninum. Í hesum føri er bóltur og maður eitt! SUK!
Og eg veit at Rókur sigur at teir royna, men trupuleikin er bara, at hattar er hansara arbeiði. Eingin av okkum fær loyvi til at gera so nógvar feilir, tað má ein bara ikki.
-
Nú sá eg einki sjónvarp í gjár, men vit vóru kanska í so tíðliga úti við rívuni eftir DKM og Køge. Tí hóast har manglaði hasin totali pressudekningurin við forsíðumynd og móttøku á flogvøllinum og so framvegis, so fingu vit hinvegin nokk so nógv smábrot í fjølmiðlunum alla vikuna eftir. SVF gjørdi eitt langt innslag við Kára og Palla í Klaksvík, har var videobrot frá móttøku í Vági, útvarpið hevði okkurt sum eg ikki hoyrdi, og har vóru rósandi greinar í bløðunum.
Eg eri eisini ótolin eftir at svimjingin skal fáa tann pressudekning sum vit/tit hava fortjent, men eg haaldi at rákið er rætta vegin. Tær nýtist til dømis ikki at siga annað enn “Pál” ella “Elspa”, til at journalistarnir (og flestu aðrir føroyingar) vita hvønn tú tosar um 🙂
-
-
-
-
Ja flott SVF. Um Pál var kropin niður á tað støði sum Køge Open liggur á, so var eingin nevnisverd tíð komin burturúr svimjingini. Havi ikki nakað gott at siga um føroyskan journalistik. Har broytist einki, eingin fyrireiking, eingin vitan um nakað sum helst. SVF hevur brúk fyri einum stjóra sum sigur, taki tykkum saman ella skrubba av. Hevði Kringavarpið brúkt ein heila viku uppá NSÍ um teir vunnu 5. deild ? Ímynda tær tað gølu av rang um journalisturin hjá SVF var farin skeivur og brúkt alla sína tíð uppá vinnarin av 5. deild í fótbólti. Suk!
Skal kanska líka viðmerkja at eg als ikki haldi Køge Open vera spill av tíð fyri øll. Men um ein vil meira enn tað okur gjørdu til OYL, so heldur man seg frá Køge, og tekur okkurt størri í staðin. Kanska ein so ikki tímir við til nakað so líti sum OYL næstu ferð, og sparir SSF fyri nakrar $, den tid den sorg.


text:
-
Vanligur LeypurFrukt & grønt175,-Legg í kurv
Leypur við 9-10 sløg av góðum frískum fruktum og grønmeti. Tað er alt frá súreplum, bananum og perum til eplir, tomatur og gularøtur.
-
GávukortGávukort frá SMS50,-Vel slag
Keyp nú, og vit gera gávuna klára at heinta á marknaðardeildini í SMS.
-
Vanligur LeypurFrukt175,-Legg í kurv
Leypur við 9-10 sløg av frískum góðum fruktum. Alt frá súreplum, bananum og víndrúvum til klementinir, passiónsfrukt og ananas.
-
Vanligur LeypurVistfrøðiligur leypur200,-Legg í kurv
Leypur við 9-10 sløg av góðum frískum vistfrøðiligum fruktum og grønmeti. Alt frá súreplum, bananum og kivi til leyk, gularøtur og eplir.
-
LeyparFrukt100,-Legg í kurv
Leypur við 5-6 sløg av góðum frískum fruktum. Alt frá bananum og súreplum til víndrúir og mango.
-
LeyparFrukt og grønt100,-Legg í kurv
Blandað grønmeti av agurkum, piparfrukt, cherry tomatir og gularøtur umframt bananir, súreplir, appilsinir, kivi og perur.
-
Teir Grønu KassarnirGrønur fruktkassi225,-Legg í kurv
Grønur fruktkassi við 8-9 sløg av góðum frískum fruktum. Alt frá bananum, súreplum, perum til víndrúvur, appilsinir og ananas. Fruktkassin hóskar seg væl til stovnar og fyritøkur.
Frískt til dyrnar hvønn týsdag
Leypurin er skipan, har tú eina ferð um vikuna fært upp í ein leyp av frukt og grønmeti koyrdan til dyrnar.
Vøran kemur til landið mánadag. Vit pakka leyparnar týsmorgun og seinnapartin verða teir koyrdir til tínar dyr.
Kostnaður frá kr. 100 til kr. 225
Útkoyring kr. 25.
Depositum fyri Leypin er 150 kr.
Fyribils verður Leypurin bara koyrdur út til fólk í Havn, Hoyvík og á Argjum.
Frukt og grønt til fyritøkuna?
Fá frískar vørur til tíni starvsfólk koyrt til dyrnar eftir serligari avtalu.
Vit senda rokning, sum verður rinda við bankaflyting.
Skriva til umsiting@leypurin.fo
Bílegg ella broyt leypin
– skjótt og lætt
Tí er hava vit gjørt tað nemt at broyta tína bílegging beinleiðis frá heimasíðuni uttan hóvasták.
- Set Leypin á pausu – skal tú til dømis út at ferðast
- Nýtt kort? – dagfør kort upplýsingar


text:
Anton spælir fótbólt sum ein gudur, er ...
Anton spælir fótbólt sum ein gudur, er sterkastur í flokkinum og er ein góður vinur. Hann leggur einki í, hvat onnur halda, men gongur...
Bókin er onnur í røðini um Kára og hini...
Bókin er onnur í røðini um Kára og hini í flokkinum. Fyrsta bókin var Tóra og kjattið
Gary Lineker vil við hesi bókini vísa b...
Gary Lineker vil við hesi bókini vísa børnum og ungum, hvussu fótbóltsspælið er.
Tað besta, Maggi veit, er at sparka ból...
Tað besta, Maggi veit, er at sparka bólt. Hann droymir um at gerast yrkisleikari, men hann droymir eisini um Marjuna ...
Tað besta, Maggi veit, er at sparka fót...
Tað besta, Maggi veit, er at sparka fótbólt. Hann droymir um at vera Slatan og at renna út á San Siro-vøllin í Milano, meðan l&oa...
Tað besta, Maggi veit, er at sparka ból...
Tað besta, Maggi veit, er at sparka bólt. Hann droymir um at gerast eins góður fótbóltsspælari sum teir bestu í heiminum. Sum Z...
Ein nýggjur drongur, Rokko, kemur at sp...
Ein nýggjur drongur, Rokko, kemur at spæla við liðnum hjá fótbóltsjassunum. Tað er ikki hvør sum helst drongur, tí...
Triðja bókin í røðini um Teir villu fót...
Triðja bókin í røðini um Teir villu fótbóltsjassarnar. Vanessa er ein genta, sum er púra bitin av fótbólti, og s...


text:
Fólkaheilsuráðið heitir á fleiri fólk um at melda seg til.
"Koyr á!", "Kom nú! ", "Eitt sindur afturat!", "Blás, blás blás!", " Fimtan sekund eftir.." eru "róp" sum hoyrast í hølunum hjá Arbeiðsmannafelagnum Hæddini, Heiðavegur 19 í Saltangará í hesum døgum. Jú, eysturoyingar hava tikið væl ímóti heilsukanningini MARK, sum byrjaði 25.august og heldur fram til 3.oktober.
600 eysturoyingar eru bodnir til kanningina, av hesum er ætlanin at kannað 300. Ringjast kann á tlf 515156 millum kl 8 og kl 12 at bíleggja sær tíð. Sjálv kanningin tekur 1 ½ tíma.
Kanningin umfatar at svara einum spurnablaðið, sum í høvuðsheitum snýr seg um mótiónsvanar, alkhol-, royki- og kostvanar. Eisini verður blóðtrýstið mátað, umframt mát av vekt, hædd, fitiprosenti, BMI, miðjuvídd og mjadnavídd. Blóðroynd verður tikin úr oyralippuni, og blóðsukur og kolesterol verður mátað. Lungnafunktiónsmáting verður eisini gjørd. Nakrar vøddastyrkitestir verða gjørdar, og kanningin endar við eini konditiónstest á súklu. Tá kanningarnar eru lidnar, verður tikið saman um, og úrslitini sett í faldara, sum tann kannaði fær við sær.
MARK kanningin hevur verið í Tórshavnar kommunu, í Norðoyggjum og í Suðuroy. Ætlanin er at gera kanningar í Norðstreymi, á Sandi og í Vágum eisini.
Vegna Fólkaheilsuráðið
Malan Egholm, verkætlanaðarleiðari.


text:
Samtyktir frá bygdarráðsfundi mánadagin 6. november 2017 kl. 18.15
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
1. viðgerð av fíggjarætlanini fyri 2018 var umrødd.
2.
Hetta mál bleiv útsett til seinni fund.
3.
Samtykt er at keypa málning av Porkeri.
4.
Semja er um ikki at stuðla Suðuroyar Hestafelag.
Semja er um ikki at stuðla Føroyingafelagnum í Aalborg.
Samtykt er at stuðla Tvøroyrar Fimleikafelag.
5.
Kunnað bleiv um ymiskt, millum annað um Suðuroyar Musikkskúla.
Kunnað bleiv um skattainntøkur fyri oktober, sum er kr 817.349.
Porkeris Bygdarráð.


text:
- Tlf. +298 31 13 85
- info@landshandilin.fo
- Akranesgøta 11, Tórshavn, FO-110
- EN
Ein landsdekkandi heilsøla
Við einum framkomnum nethandli og sølufólki kring Føroyar dagliga, røkka vit út til ein fullan kundaskara á Føroyska marknaðinum. Alt okkara virksemi er við landsfevnandi atliti, og arbeiða vit tí støðugt ímóti at fjøltátta okkara veitingartænastur.Set teg í samband við okkum
Serfrøðingar á økinum
Við einari ríkari søgu, sum gongur aftur til 1941, og einum royndum søluliði, er Landshandilin serfrøðingur innan heilsøluvinnuna í Føroyum. Vit innføra javnan nýggjar vørur á føroyska marknaðin, síggja støðugan vøkstur á teimum vørum vit umboða og flyta okkum reguliga inn á nýggj veitingarøki.Set teg í samband við okkum
Breitt og spennandi vøruúrval
Vit umboða nógv kend merkir innan mat, søtmeti, tubbakk, drekkivørur o.a.
Okkara starvsfólk
Okkara blíðu starvsfólk eru altíð klár at taka ímóti tínum fyrispurningum.
Finn RasmussenStjóri
+298 21 13 85
finn@landshandilin.fo
Niclas RasmussenStjóri
+298 21 97 27
niclas@landshandilin.fo
Ingvard VangHeilsøluleiðari
+298 22 13 85
ingvard@landshandilin.fo
Malan RasmussenSkrivstovufólk
+298 28 47 77
malan@landshandilin.fo
Ásmundur LanggaardSølufólk
+298 22 13 51
asmundur@landshandilin.fo
Martin VangSølufólk
+298 22 13 95
martin@landshandilin.fo
Hanus ThorsleifssonSølufólk
+298 22 13 81
hanus@landshandilin.fo
Dánjal K. HansenGoymslu Leiðari
+298 22 13 83
danjal@landshandilin.fo
Remi DamBilførari
+298 22 13 89
remi@landshandilin.fo
Poul Thomas DamGoymslumaður
+298 22 13 69
ptd@landshandilin.fo


text:
Aftur í ár kunnu ungfólk melda seg til verkætlanina »Ung í arbeiði«, sum verður í viku 27 til og við viku 30. Umsøkjarin skal vera fyltur 13 ár 1. juni og ikki 18 ár 29. juli 2018.
Verkætlanin fevnir um ymiskt fyrifallandi arbeiði, ið hevur til endamáls at fríðka um kommununa.
Tað veri seg at gera smáumvælingar, lúka, sópa gøtur, mála, rudda og annað.
Arbeiðið er skipað soleiðis, at tey ungu sleppa til arbeiðis tvær vikur í part, svarandi til 80 tímar.
Tíðarskeið
Byrja verður 2. juli 2018, kl. 08.00 (viku 27) og fram til og við 27. juli 2018 kl. 16.00 (viku 30).
Tilmelding
Melda teg til við at senda ein teldupost til okkum, við at trýsta á her Tilmelding "Ung í arbeiðið 2018"
- Seinasta freist at melda til er fríggjadagin 22. juni 2018.
- Umsøkjarar skulu búgva í Sumbiar kommunu.
- Vera fylt/ur 13 ár áðrenn 01.06.2018 og ikki 18 ár 29. juli 2018.
30. juni verður kunngjørt hvør hevur fingið tillutað arbeiði.
Arbeiðstíð
Arbeitt verður átta tímar um dagin, frá klokkan 8 til klokkan 16.
Løn
Tey ungu verða sett eftir vanligum setanartreytum.
Lønin er tann sáttmálaavtalaða tímalønin umframt frítíðarløn smb. sáttmála hjá Arbeiðsmannafelagnum Beinisvørð.
Sumbiar Kommuna


text:
KÍF hevur góðar vónir til kappingina
ítróttur11-09-2017 - 10:28 - Jóanis Albert Nielsen
Landskappingin í hondbólti byrjar aftur komandi vikuskiftið. Vit hava prátað við Teitur Joensen hjá KÍF, og spurt hann hvat teir í KÍF vænta av kappingarárinum sum stendur fyri framman.
Hvussu hava tit í KÍF fyrireikað tykkum til kappingina?
- Tað hevur ikki verið stórur munur á fyrireikingunum í ár í mun til onnur ár. Vit hava vant nógv og hart. Fyri okkum hevur tað verið umráðandi, at formurin í øllum førum er góður nokk, og tad halda vit, at hann er. Sjálvandi man sær tað ikki endaliga fyrrenn kappingin byrjar, men kenslan er góð hesum vidvíkjandi. Annars hava vit eisini spælt fleiri venjingardystir. Úrslitini hava kanska ikki verið av teimum allar bestu, men vit hava havt ymisk fokus ígjøgnum dystirnar, og sum heild hava vit verið væl nøgdir. Vit hava eisini verið á venjingarlegu hetta vikuskiftið, fyri at fáa tey seinastu tingini uppá pláss, so sum heild hevur talan verið um góðar fyrireikingar, sigur Teitur.
Hvussu sær hópurin hjá KÍF út?
- Hópurin er eitt sindur broyttur í mun til í fjør. Vit hava mist báðar danskararnar, sum vóru við í fjør. Harafturat hava vit mist Fríða Weyhe, sum er farin nidur til Danmarkar at spæla, og Tony Weyhe, sum er niðri í lestrarørindum. Andrias Nielsen er skaddur, og verður ikki við teir fyrstu dystirnar.
Vit hava tó eisini fingið onkrar spælarar. Magnus Muller og John Rúnason Nielsen eru komnir úr VÍF. Jaspur við Gard, Suni Johannesen, Kristjan Madsen og Janus Jakobsen eru komnir at spæla aftur, og so hevur Regin Petersen vant eitt sindur.
KÍF hevur eisini fingið nýggjan venjara, venjari í ár er Jóan Pauli Olsen.
Hvønn málsetning hava tit til kappingina?
- Málið hjá okkum er sjálvandi at gera tað so gott sum til ber. Øll lið spæla fyri at vinna, og tað gera vit eisini. Tad er tó torført hjá okkum at siga, akkurát hvar vit fara at enda, tí tá stórar broytingar hava verið á einum liðið, so veit mann ikki heilt, hvar mann flýtur, men nú fáa vit at síggja. Vit hava í øllum førum góðar vónir, sigur Teitur at enda.
Fyrsti dystur hjá KÍF verður móti Neistanum.


text:
Í vikuni sá eg ein Panoramafilm frá BBC um Facebook, og hvussu tey skrásettu okkum sum brúkarar, hvørja ferð vit logga á, uttan at vit vita tað og enn minni samtykkja.
"Eg eri eitt nummar," syngja vit í einum sangi. Á Facebook eri eg ein strikukota, sum eg havi fingið í nakkan uttan at vita tað.
Tú ert fangaður í brúkarasamfelagnum og blivin ein hentur lutur, a commodity, varð niðurstøðan í ræðandi sendingini.
Tó so, Google hevur í sekstan ár brúkt adwords og í fjúrtan ár adsense á netinum.
Tá eg vitjaði høvuðskvarterið hjá Google í Mountain View á ólavsøku í 2008, spurdi eg, um eg kundi brúka adwords og adsense á mínum bloggi.
“Nei, tín bloggur er á føroyskum og tað málið er ov lítið til hesar tænastur. Men vit kunnu hyggja uppá tað aftur, sum tíðin gongur,” varð mær lovað.
Enn eru partarnir, leitskipanin Google og tungumálið føroyskt, ikki komin til sættis í eini samskipaðari leiting, sum gevur pengar og hits, hvørja ferð eg skrivi eitt skrásett vørumerki, føroyskt ella útlendskt.
Men um dagarnar legði eg til merkis, at fotografurin Ólavur hevði skrásett, taggað, meg sum prest á trappuni í Dómkirkjuni næst síðstu ólavsøku.
Facebook skrivaði beinanvegin til mín og spurdi: “Harra Kruse, tygum hava ikki sagt okkum, at tygum eru prestur!”
“Jú, tað er sjón fyri søgn. Hyggið tygum bara eftir myndini, sum er frámerkt við tykkara egnu funku, sum sigur at eg eri prestur. Tit eru próvbyrðan, frú Facebook!”
“Jamen, so mugu vit endurskoða tygara Facebookprofil, tí ein ólavsøkuprestur við hirðastavi er í okkara æviga fjallastaði eitt annað commodity fyri Várharra enn ein frítíðarbloggari á einum smámáli,” varð svarið frá næsta granna Google’s í Mountain View, Facebook.
Nú greitt er, at vit eru einki uttan ein strika og ein kota, er at finna ein dag, har vit øll samfelt býta um samleika hvør hjá øðrum. Bara fyri at gera fólkaræðið hjá Facebook til einkis.
Ein árligan Assbook umbýtisdag.
Tí skjótt verður tað payback-time.


text:
So kom ein troyggja afturat av stokkunum. Tað gongur jú við rúkandi fer, tá plaggið er til eina lítla gellu. Hesuferð fyrireikaði eg meg eitt sindur meira enn seinast, tí nú skuldi eitt mynstur í. Hetta fitta hjarta mynstrið, er tó lætt at binda og hóskaði seg væl til.
Eg gjørdi aftur sum seinast, at eg kastaði 100 eygu á bulin og 30 eygu á ermurnar. Men hesuferð brúkti eg stokk 2,5 og tógvið var tveytráa. Tískil bleiv hendan so deiliga lítil.
Eg fann aftur eina tógvarest av hvítum tógvi, og brúkti síðani ljósareytt tógv frá Navia og gulltógvið er frá søstrene grene.
Hendan troyggjan var so hugnalig at binda, og sum ikki einaferð fann eg knappliga uppá at koyra eitt sindur av gulllitaðum tógvi saman við. Hetta pyntar so væl og gjørdi heilt sikkurt troyggjuna eina tonn fittari.
Húgvan tók eisini sera stutta tíð, men eg ivist í um eg havi gjørt hana ov lítla. Nú fáa vit at síggja. Ætlanin er eisini at húgvan antin skal fáa ein heimgjørdan ponpon ella ein keyptan. Tað er so fitt.
Hava tit okkurt fitt mynstur til barnatroyggjur? So eru tit vælkomnar at senda tað til mín.
M&K


text:
Nú ímeðan eg eri við barn, er ísur eitt tað besta eg kann fáa. Eitt nú tí tað hjálpur uppá kvalma. Men so hin vegin, við barn ella ei, so er tað sjálvdan eg sigi “Nei takk”, tá eg verði... Continue reading →
Eg veit at eg altíð haldi tað verða rúm til svans og hugna, men tað er torført at broyta hendan hugsunarháttin. (Trúgv mær, eg havi roynt). Men so aftur hin vegin, hví ikki gera lívið eitt sindur hugnaligari? Alt kann... Continue reading →
Viðhvørt haldi eg at vit hava lyndi til at gloyma at røkta okkara kropp um veturin. Vit halda tað kanska verða líkamikið, tí vit eru so væl innballaðar í heitum troyggjum og jakkum. Men hóast vit eru væl krógvaðar... Continue reading →


text:
Avstralska Libby Lenton hevur sum fyrsta kvinna svomið undir 53 sekund í 100 frí á langbana, nú eftir HM, tá ið hon luttók í kappingini ‘Duel in the Pool’ millum USA og Avstralia. Nú er spurningurin bara um heimsmetið verður góðkent, við tað at hon svam ímóti Michael Phelps. Tíðin varð 52.99.
FINA-reglurnar siga at svimjarar mugu ikki fáa hjálp til at seta røttu ferð, við til dømis at síggja ella hoyra millumtíðir, fáa tekn frá venjaranum, ella fáa hjálp frá øðrum svimjarum. Hetta hevur til nýliga verður tulkað sum at konufólk ikki kunnu seta met í kapping móti mannfólki, av tí at mannfólk jú yvirhøvur svimja skjótari enn konufólk, og tað tí er rímiliga lætt at finna ein sum kann svimja akkurát nóg skjótt til at hjálpa kvinnuni at svimja við met-ferð.
Men hesar reglur eru eftir øllum at døma broyttar ella í ferð við at verða broyttar. Talsmaður David Lyall hjá Swimming Avstralia sigur at tey hava verið í samband við FINA, og at tey eru optimistisk um at metið verður góðkent. Meðan onkur onnur kelda í FINA hevur sagt at umstøðurnar mugu kannast fyrst.
Í tíðindunum her á SwimNews verður so ein heilt annar spurningur settur afturat, um hvussu vítt avstraliarar fara at verða líka kritiskir inn á seg sjálvar nú, sum tá ið týska Britta Steffen í fjør setti verandi met í somu grein. Tá ivaðust týskir fjølmiðlar og avstraliarar nevniliga í um Steffen var ‘rein’, síðani hon kundi svimja so skjótt. Men nú svimur Lenton knappliga nógv skjótari, samstundis sum hon um nøkur sær ógvuliga maskulin út.
Lesið upprunatíðindini her á SwimNews


text:
Vit eru nøkur foreldur, sum fara niður til Dåm í Ringe tann 16-17 juni við 4 gentum í bólki 2, eg sum foreldur ,havi fingi nakrar ferðir, at vita at støði er so høgt í Dåm kappingini ,at tað ikki skæl vera gott fyri hesar ungu dámur at fara hendan túrin, sjálv meini eg at tær eru so væl fyri at , tað er bara gott fyri tær at royna naka nýtt innan fyri svimjing, veit nakar um Dåm fra fjør av ella okkurt um tað…..:)
9 thoughts on “Dåm ?”
-
DÅM hevur verið eitt stórt upplivilsi báar ferðir eg havi verið við. Samanhaldi hevur verið ótrúligt, og tað var ógvuliga gevandi uppá allar mátar :)
Støði er rættliga høgt, men ikki so høgt at Føroyingar ikki kunnu vera við í toppinum. Undanfarnu DÅM hava Føroyingar ligið til fleiri medaljupláss … bæði nr. 1,2 & 3 😉
So tað er bara at koyra á :b !
Heilsan Guðrun 😉


text:
S & K felagið á kunningartúr kring oyggjarnar.
Nevndin í S & K felagnum er í hesum døgum kunningartúr kring oyggjarnar, at kunna limirnar í S & K felagnum um tann nýggja lønarsáttmálan, sum var undirskrivaður 29 apríl, galdandi frá 1.5.2013 galdandi til 1.5.2015.
Nevndin var í Klaksvík 29.5.2013 og í Runavík 30.5.2013. Nevndin kemur til Fuglafjørð 12.6.2013 kl. 19:30 á Muntra og 13.6.2013 til Vágarnar á Hotel Vágar eisini kl. 19:30.
Tann seinasti fundurin er í Suðuroy, seinnri í juni.
Í hesum sambandi hava vit sent soljóðandi skriv út til limirnar í S & K felagnum.
Í samband við at S & K felagið hevur fingið nýggjan lønarsáttmála galdandi frá 1.5.2013 til 30.4.2015, vil nevndin í S & K felagnum koma, at greiða frá tí nýggja lønarsáttmálanum.
S & K felagið er ein av stigtakarunum í royndunum hjá fakfeløgunum, at keypa Føroya Lívstrygging. Hesum royndum okkara, vilja vit eisini fegin greiða tykkum frá. Vit vilja eisini greiða frá okkara eftirlønarskipan og okkara samlagstrygging.
S & K felagið skipar fyri einum skeiði fyri álitisfólki 16 – 19 september 2013 umborð á Norrønu. Vit koma at kunna um hettar skeið og kanna áhugan fyri skeiðinum.
Annars er nevndin í S & K felagnum áhugað í at koma í kontakt við limir okkara í teirra nærumhvørvi og hoyra hvat rørist í teirra øki og fáa eitt gott orðaskifti.
Vit síggja fram til ein góðan og gevandi fund fyri báðar partar.
Vinarliga
Nevndin í S & K felagnum


text:
HOTEL
MATSTOVA
&ÚTVIÐ
Vælkomin
til Hotel Vágar
Hotel Vágar liggur beint áðrenn vakra Sørvág og bert 10 minuttir til gongu til flogvøllin. Snotiligu kømurini eru ljós við træ gólvum, ókeypis tráleysum neti og vesi við brúsu til hvørt kamar. Mini golf bani er á staðnum.
Matstovan hevur opið hvønn dag í vikuni við fjølbroyttari matskrá.
HOTEL VÁGAR · Djúpheiðar 2 · 380 Sørvágur
Borðbílegging/spurningar um mat og fundir: 309090
Kamarsbílegging: 309097 · hv@hotelvagar.fo
Samband
A good start on
the Faroe Islands


text:
Luftin í bygningum skal skiftast. Luftskiftisskipanir skulu dimensjónerast, gerast, rekast og haldast við líka, soleiðis at tær í nýtslutíðini í minsta lagi veita tað, sum tær eru ætlaðar at veita.
Luftskifti kann gerast við skipanum fyri natúrligt luftskifti, mekaniskt luftskifti ella samansett luftskifti.
Við luftskiftisskipan skilst bæði natúrligt luftskifti, mekaniskt luftskifti og samansett luftskifti.
Við luftskiftisútbúnað skilst bara mekanisk luftskiftisskipan, íroknað tann mekaniska partin av samansettari luftskifting. Luftskiftisskipanir verða gjørdar í samsvari við kap. 8.3.
Krøvini til luftskifti eru eisini galdandi fyri verandi bygningar, sum í sambandi við umbygging ella t.d. útskifting av vindeygum og hurðum, minka um natúrliga luftskiftið/trekkin. Í sambandi við at tetta klimaskermin í verandi bygningum, kunnu útiluftventilar møguliga nøkta tørvin á luftskiftinum.
Ásetingarnar um luftskifti varða bara um tann vanliga luftskiftistørvin. Í t.d. arbeiðsrúmum ella rúmum í einum bústaði, har arbeitt verður, kann tørvur verða á størri luftskifti. Um so er, verða krøvini til luftskiftið sett í samsvari við arbeiðsumhvørvislóggávuna.
Ásetingar um heilsulig atlit, sum t.d. ásetingarnar um luftskiftið, skulu lúkast so leingi, sum bygningurin stendur.
Vanliga verða bústaðir roknaðir at vera í nýtslu alt samdøgrið.
Vísast kann til ”DS 447, Ventilation i bygninger – Mekaniske, naturlige og hybride ventilationssystemer”, ”DS/EN ISO 7730 Ergonomi inden for termisk miljø - Analytisk bestemmelse og fortolkning af termisk komfort ved beregning af PMV- og PPD-indekser og lokale termiske komfortkriterier” og ”At-vejledning A.1.2 Indeklima”. Fyri luftskifti í rúmum við eldstaði verður víst til kap. 8, Innleggingar, og til ”Bekendtgørelse om forskrifter for udførelse af gasinstallationer (gasreglementet)”, part A”.
Reingerðarstøðið í einum rúmi hevur stóran týdning fyri luftgóðskuna. Vísast kann til kunngerð um innrætting av føstum arbeiðsplássum.
Tilførsla av útiluft skal vera gjøgnum op, sum eru beint út í fríska luft ella við luftskiftisútbúnaði við innblásing, har innblásta luftin verður upphitað.
Luftskiftisop beint út í fríska luft kunnu t.d. vera luftventilar ella vindeygu stýrd við hond ella t.d. við motori. Høvuðsendamálið við opunum er at tryggja, at luft uttanífrá kemur inn í rúmini á ein skipaðan hátt.
Opini eiga í neyðugan mun at kunna filtra luftina, sum kemur inn, og eiga at setast soleiðis, at luftin, sum kemur inn, er so lítið dálkað sum gjørligt.
Luftskiftisopini beint út í fríska luft eiga at gerast og virka soleiðis, at tað eggjar brúkarunum til at nýta opini eftir ætlan og harvið á rættan hátt at gagnnýta møguleikarnar fyri at stilla bæði mongdina og spjaðingina av luftini, sum kemur inn. Eitt luftskiftisop, sum er beint út í fríska luft, eigur tí lættliga at kunna stillast, og hetta eigur at kunna gerast standandi á gólvinum.
Krøv kunnu vera um eina ávísa ljóðdoyving í luftskiftisopinum, sí kap. 6.4.2, stk. 1. Í teimum førum, tá ið luftin uttanífrá kemur inn gjøgnum stýrd vindeygu, eigur at verða hugsað um vandan fyri stuldri.
Við tilførslu og við burturflytan av luft í rúmi, har ið fólk halda til, skal tryggjast, at eingin gjóstur er í tilhaldsøkinum.
Fyri at sleppa undan gjóstri eigur luftferðin í tilhaldsøkinum í hølum við sitandi virksemi ikki at vera meira enn 0,15 m/s.
Markið fyri gjóstri veldst um, hvussu nógv virksemi er, lufthitan og luftmeldurin.
Við tilhaldsøki skilst tað økið í einum rúmi, har ið fólk kunnu væntast at halda til.
Tá ið hitin er yvir 24° C í rúminum, verður hægri luftferð góðtikin.
Luft má ikki flytast úr einum meira luftdálkaðum rúmi í eitt minni luftdálkað rúm.
Í bústøðum verða t.d. køkur, baðirúm, vesi og vásarúm roknað at vera meira luftdálkað rúm.
Í vinnubygningum eigur luft úr rúmum við luftdálking, sum stendst av tøkni, ikki at verða endurnýtt.
Luftskiftisútbúnaður og luftskiftisop beint út í fríska luft skulu vera gjørd og sett soleiðis, at tey ikki flyta inn evni í rúm, m.a. mikroverur, sum gera inniumhvørvið heilsuliga ónøktandi.


text:
Jan Müller
15.03.2017 - 15:45
Hóast øll framsøgufólkini tóku undir við, at Føroyar skulu fara undir aftur nýggja oljuleiting, tá uppskot varð til 1. viðgerð í farnu viku, so vóru framsøgufólk ymisk á máli um, hvussu best skal farast fram. Um somu tíð sum framsøgumaður Fólkafloksins, Jørgen Niclasen, helt tað vera rætt at endurskoða avgjalds- og skattaskipanir, so helt framsøgukvinnan hjá Framsókn, Hanna Jensen, at vit eiga at varðveita eina og somu støðugu skipan, tí hon gevur eina rætta javnvág millum land og oljufeløg. Hanna Jensen fegnaðist um, at landsstýrismaðurin fer miðvíst fram og leggur upp til ikki bert eina nýggja útbjóðing men heilar tríggjar útbjóðingar komandi árini.
Miðvísar ætlanir
”Mær tykir sum at landsstýrismaðurin við hesum uppskoti veruliga ætlar at fara undir eina miðvísa 4. útbjóðing og haraftrat eitt framtíðar útbjóðingarvirksemi, sum eisini fevnir um eitt 5. og eitt 6. útbjóðingarumfar. At hann vil fara undir eina víðari tilgongd heldur enn at velja eina avmarkaða ”open door” skipan, sum onkur framsøgumaður hevur mælt til, meti eg eisini vera tað rætta, um man heldur, at Føroyar skulu hava eina oljuvinnu.”
Hanna Jensen segði seg kunna taka fult undir við tí eina uppskotinum, sum broytir áramálið at søkja um víðkan av loyvum úr 2 upp í 4 ár. Hetta fyri at gera tað smidligari at umsita og annars laga loyvini til galdandi treytir.
Jarðfeingi á skilagóðari kós
Hon útgreinaði síðani nakrar av tættunum í sjálvum uppskotinum til 4. útbjóðing.
Hanna Jensen helt tað m.a. vera rætt at varðveita kaikantin til frama fyri føroyska veitingarvinnu. Hon kundi eisini taka undir við, at vit skulu vera miðvís í førleikamenningini og vísti á, hvussu nógv og ymiskt kom burtur úr førleikapengunum øll tey fyrstu árini.
Hon helt tað eisini vera eitt sera spennandi arbeiði, sum Jarðfeingi hevur gjørt við nýggjum leitimyndli á Føroyaøkinum og sum altjóða áhugi er fyri og nevndi eisini Hetlandsrennuna, har nýggj kortlegging verður gjørd.
”Sum eg skilji, so er tað sera jaligt, at tú nú kann brúka alla ta nýggju vitanina frá boringunum, nú hon er tulkað av nýggjum, og at oljufeløg, sum hava áhuga, nú við nýggjum brillum kunnu fara inn aftur í somu øki, ið áður hava verið boðin út eystan fyri Føroyar.
Skulu vit veruliga fara inn á henda hátt við nýggjum umførum til tess einaferð í framtíðini at útvinna olju við Føroyar, so er tað eisini rætt at fara eftir teimum økjunum, har okkara vitan er avmarkað.” Her sipaði hon m.a. til øki, sum verða boðin út í 5. og 6. útbjóðing.
Hanna Jensen vísti á, at í Føroyum hava vit nógvar ymsar hugsanir um oljuleiting og framleiðslu. Bæði tað at vit ikki skulu fara eftir oljuni og heldur fara grønu leiðina og hugsa meira um umhvørvið. Men so hava vit eisini hin spennandi vinnuliga vinkulin á oljuvinnu, sum hon vónaði fer at koma aftur, nú landsstýrismaðurin vísir vilja til tess.
Hon segði seg eisini vera samd við uppskotsstillarunum um, at tað neyvan verða tey 2% í royalty, sum koma at vera tann avgerandi faktorurin, um oljufeløg fara at søkja ella ikki.
Rætt við støðugari skipan hóast forðingar
”Vit vita, at Føroyar eru eitt trupult øki, og vit vita, at í kappingini í dag, har oljuprísurin hevur verið lækkandi og har veðurviðurskiftini við stórum dýpum og tjúkkum basalti eru ein forðing, har standa vit kanska ikki so øgiliga væl, men eru vit miðvís, soleiðis sum hetta uppskotið er orðað og vísa, at vit hava langtíðar planlegging við í okkara ætlanum, so taki eg faktiskt undir við, at man heldur seg til ein stabilan, støðugan politikk á økinum og ikki feiðar borðið fyri inntøkur til landið men fer javnt til verka. Eg taki undir við, at man heldur seg til tær reglur, sum eru galdandi í dag, hóast tað eru tey, sum halda, at tað júst er nú, at man skal skunda sær at tillaga viðurskiftini. Eg haldi vit við hesum uppskoti hava eina góða javnvág, tí hetta er okkara umhvørvi, og vit hava annað virksemi á staðnum. Tað er regulerað rættiliga væl, hvussu tað ikki skal órógva hvørt annað.
Tað er sjálvandi gott, at Vinnunevndin kann taka kjakið um avgjøld ol. upp. Sjálv haldi eg tað er spennandi ein dag sum í dag aftur at kunna viðgera oljuvinnuna, á sjálvum kvinnudegnum, sum fylti so ómetaliga nógv, tá eg á sinni flutti heimaftur eftir útbúgving við stórum samfelagsáhugamálum.
Alt vinnuligt virksemi er kærkomið. Tað er gott, at vit hava vitan á økinum og líkasum kunnu trýsta á ”play” aftur innan teir karmar, sum henda vinnan gevur okkum.”


text:
Barnamentanarheiðursløn Tórshavnar býráðs
Barnabókaheiðursløn Tórshavnar býráðs er bókmentaheiðursløn, sum Tórshavnar býráð letur fyri barnabøkur. Heiðurslønin verður latin sama dag sum Mentanarvirðisløn M. A. Jacobsens , 17. september, ella ein av døgunum beint áðrenn ella beint eftir føðingardag Mads Andreas Jacobsens, í 2011 vóru virðislønirnar latnar 22. september og í 2012 vóru tær latnar hin 20. september.[1] Tvær virðislønir kunnu latast, men nevndin hevur eisini heimild til bert at lata eina ella onga. Virðislønirnar eru 20 000 kr. hvør. Í nevndini fyri heiðurslønina eru fimm limir, sum umboða býráðið, Býarbókasavnið í Havn og skúlabókavørðarnir í kommunalu skúlunum. Barnabókaheiðursløn Tórshavnar býráðs varð latin fyrstu ferð í 1976. Í 2010 varð reglugerðin nakað víðkað og broytt, og heitið Barnabókaheiðursløn varð broytt til Barnamentanarheiðursløn.[2]
Higartil hava hesi fingið heiðurslønina[rætta | rætta wikitekst]
- 2016 Joan Sørinardóttir fyri Hvannpoppkorn og summardáafruktsalat, sum er ein bók við søgum og upplýsandi tilfari um notu, várhagasólju, summardáa, hvonn, smæru og sýru kryddað við uppskriftum.
- 2016 Beinta Johannesen fyri sítt áhaldandi arbeiði at skapa børnum áhugavert tilfar á Bókadeild Føroya Lærarafelags.
- 2015 Eingin
- 2014 Elin á Rógvi
- 2013 Rakel Helmsdal fyri Veiða vind og bøkurnar um Skrímslini
- 2013 Hilmar Joensen[3]
- 2012 Hjørdis Johansen, nevndin segði m.a.: Fjølbroytta og virkna leiklistakvinnan er íbirtari og stigtakari til Dramaverkstaðið, ið hevur mong ár á baki.
- 2011 Føroya Symfoniorkestur, tað varð m.a. lagt til grund at: Okkara symfoniorkestur hevur við konsertum fyri barnagørðum og skúlum og sínum beinrakna tónleikaúrvali loftað teimum yngstu áhoyrarunum kring alt landið.[4]
- 2010 Jensina Olsen fyri tað serliga, hon hevur givið børnunum í tónleiki og sjónleiki.[5]
- 2010 Janus á Húsagarði fyri m.a. bøkurnar um Mosamolis og Mosalisu.
- 2009 Dánjal á Neystabø
- 2009 Búi Dam
- 2008 Marjun Syderbø Kjelnæs
- 2008 Hanni Bjartalíð
- 2007 Bárður Oskarsson[6]
- 2006 Steintór Rasmussen
- 2005 Theodor Hansen
- 2005 Grafik Studio við Inga Joensen
- 2004 Eingin
- 2003 Alexandur Kristiansen
- 2002 Sólrún Michelsen
- 2001 Maud Heinesen fyri barnaskaldskap sín
- 2000 Effie Campbell
- 1999 Eli Smith
- 1998 Lydia Didriksen
- 1998 Knút Olsen
- 1997 Gríma
- 1996 Rakul Helmsdal fyri bókina Tey kalla meg bara Hugo.[7]
- 1995 Edward Fuglø
- 1994 Ella Smith Clementsen
- 1994 Niels Jákup Thomsen Sum ábyrgdarstjóri á Barnablaðnum hevur Niels Jákup Thomsen í fleiri ár staðið fyri einum forvitnisligum, fjølbroyttum og dygdargóðum blaði og hevur hann dugað væl at fylgt tíðini.
- 1993 Jóhannus á Rógvu Joensen hevur sýnt serstaka gott hegni og hug at gera løg til føroyskar barnarímur og -yrkingar.
- 1993 Dansifelagið í Havn v/ Sonju Danielsen og Tórhild Justinussen - Í samfull tíggju ár hava tær báðar uttan íhald borið undir barnadansin í høvuðsstaðnum.
- 1992 Eingin
- 1991 Bjørg Matras Jensen
- 1990 Olivur við Neyst
- 1990 Elin Mortensen fyri bókina Barn undir krígnum og fyri arbeiði hennara at skriva til børn yvirhøvur.
- 1989 Óli Petersen fyri tekningar hansara í Grindavísuni og Jákup á Møn
- 1989 Jákup Berg fyri at hava givið út Barnatíðindi so at siga uttan slit í næstan fimti ár.
- 1988 Oddvør Johansen fyri bókina Skip í eygsjón
- 1987 Pauli Nielsen fyri týðingar hansara av bókunum Abbi er sjórænari, Søgan um blóðreyða súrepli, Gummi-Tarzan, Hodja úr Pjort og Albert.
- 1986 Dropin - forlag við Ingrið Sondum, Bjørg Matras Jensen og Niels Nattestad.
- 1986 Nýlendi - forlag við Jákupi í Skemmuni.
- 1985 Marius Johannesen fyri bøkurnar Føroysk barnaspøl, Jólabókin og týðingar av ævintýrum.[8]
- 1985 Steinbjørn B. Jacobsen fyri bøkurnar Hin reyða ryssan (1979), Maria og rossið (1980) Lív og dýrini (1981), Mia og Eyð (1981), Reyða (1983)og Si og Sú (1985)[9]
- 1984 Ebba Hentze fyri bøkurnar Antonia og Morgunstjørnan, Antonia mitt í verðini og Mamman eigur meg.[10]
- 1984 Elin Súsanna Jacobsen fyri týðingar hennara av bókunum Antonia mitt í verðini og Mamman eigur meg
- 1984 William Heinesen
- 1983 Guðrun Gaard
- 1983 Alexandur Kristiansen
- 1982 Petur Andreassen
- 1982 Christian Høj
- 1981 Martin Næs og Martin Joensen
- 1980 Heðin Brú
- 1979 Óli Dahl
- 1979 Andreas Andreasen
- 1978 Marianna Debes Dahl fyri bókina Burtur á heiði
- 1977 Sigurð Joensen fyri bøkurnar Gráa dunna, Kálvamuan, Lambamæið
- 1976 Steinbjørn B. Jacobsen[11]
Nevndin fyri Barnamentanarheiðursløn Tórshavnar býráðs[rætta | rætta wikitekst]
Í nevndini fyri Barnamentanarheiðursløn Tórshavnar býráðs eru Jógvan Arge, formaður í mentamálanevndini og fastur limur, Malan Hilmarsdóttir, barnabókavørður á Býarbókasavninum, skrivari og fastur limur, Poulina Slættanes og Irdi Danielsen, valdar av býráðnum og Hansina Huusgaard, vald av skúlabókavørðunum við kommunalu skúlarnar í Tórshavnar kommunu.[12]
Keldur[rætta | rætta wikitekst]
- ↑ Torshavn.fo, M. A. Jacobsens virðislønir 2012 latnar 20. september
- ↑ Torshavn.fo, Mentanarvirðislønir verða handaðar 22. september
- ↑ Planet.fo, 5 mentanarvirðislønir handaðar í gjár
- ↑ Torshavn.fo, Føroya Symfoniorkestur, Nicolina og Jógvan
- ↑ Sandportal.fo, Jensina Olsen fekk barnabókaheiðursløn Tórshavnar Býráðs 2010
- ↑ Torshavn.fo
- ↑ BBS.fo, Rakel Helmsdal, Barnabókaheiðursløn Tórshavnar Býráðs 1996
- ↑ BBS.fo, Barnabókaheiðursløn Tórshavnar Býráðs 1985
- ↑ BBS.fo Steinbjørn B. Jacobsen, Barnabókaheiðursløn Tórshavnar Býráðs 1985
- ↑ BBS.fo, Ebba Hentze, Barnabókaheiðursløn Tórshavnar Býráðs 1984
- ↑ BBS.fo, Barnamentanarheiðursløn Tórshavnar býráðs
- ↑ Torshavn.fo, M. A. Jacobsens virðislønir latnar 20. september


text:
Kristian Osvald Viderø
Kristian Osvald Viderø (ofta bert umrøddur sum Viderø) (27. mai 1906 í Skálavík - 8. apríl 1991 í Keypmannahavn)
Sum so mangir av sínum javnaldrum fór Viderø blaðungur til sjós og var sjómaður í nøkur ár. Men í 1920-árunum fór hann til Keypmannahavnar, har hann tók studentsprógv í 1930 og gudfrøðiligt embætisprógv í 1941. Tann langa lestrartíðin stóðst serliga av vallarahuganum hjá tí unga Viderø. Hesa tíðina reikaði hann runt í Evropa, vitjaði sámarnar í Norðurnoregi, fór so langt eystureftir sum til Volga, reikaði um á Balkan og í Miðeystri, ja enntá eisini í Norðurafrika. Vallarasøgurnar hjá Viderø vóru sera væl umtóktar í Studentafelagnum í Keypmannahavn, har tað sigst, at hann kundi fáa áhoyrararnar at gapa av bilsni og gella av látri.
Í tíðarskeiðinum 1947–52 var Viderø prestur í Hvalvík í Norðurstreymoyar prestagjaldi. 1953-65 var hann í Suðurstreymoyar prestagjaldi, og eina stutta tíð (1965-69) var hann prestur á Viðareiði. Frá 1969 og til hann fór frá vegna aldur var K. O. Viderø prestur í Suðuroyar norðara prestagjaldi við sæti í Hvalba.
Tað finnast óteljandi søgur um Viderø sum prest, um hansara fráverandi verumáta og tær hugleikandi prædikurnar, sum ofta fóru fram uttan handrit.
Eftir deyða Jákups Dahls varð tað K. O. Viderø, sum fullførdi umsetingina av Bíbliuni úr hebraiskum. Hetta megnararbeiði førdi til fyrstu góðkendu bíbliuútgávu Fólkakirkjunnar á føroyskum í 1961.
Tá Viderø fór frá sum prestur í 1977, fór hann aftur út í heimin at ferðast. Hann var m.a. í Suðurevropa, Miðeystri og Ásia, og kom ongantíð heimaftur til Føroya. Hann doyði í Keypmannahavn í 1991.
Innihaldsyvirlit
Útgávur[rætta | rætta wikitekst]
Bøkur
Á annað Suðurlandið : ferð mín til Jorsala oman av himni . - Tórsh. : Bókagarður, Emil Thomsen, 1990.
Á Suðurlandið. - Tórsh. : Bókagarður, Emil Thomsen, 1990.
Ferð mín til Damaskusar. - Tórsh. : Bókagarður, Emil Thomsen, 1997.
Ferð mín til Jorsala. - Tórsh. : [s.n.], 1957.
Ferð mín til Jorsala / við formæli eftir Sverra Egholm. - Ljósmyndað, offset-endurprent. - Tórsh. : Bókagarður, Emil Thomsen, 1984.
Ferð mín til Jorsala á himni. - Tórsh. : Bókagarður, Emil Thomsen, 1990. - 2 bind.
Frá landi á fyrsta sinni. - Tórsh. : Bókagarður, Emil Thomsen, 1991.
Saga Eysturoyar. - Tórsh. : Bókagarður, Emil Thomsen, 1994.
Saga Norðuroya. - Tórsh. : Bókagarður, Emil Thomsen, 1994.
Saga Skálavíkar, Húsavíkar, Skarvanesar, Dals, Skúoyar, Dímunar, Sands, Skopunar, Hestoyar, Kolturs. - Tórsh. : Bókagarður, Emil Thomsen, 1991.
Saga Streymoyar og Nólsoyar. - Tórsh. : Bókagarður, Emil Thomsen, 1994.
Saga Suðuroyar. - Tórsh. : Bókagarður, Emil Thomsen 1994.
Saga Vágoyar og Mykiness. - Tórsh. : Bókagarður, Emil Thomsen, 1994.
Týðingar
Bíblia : tað er Halgabók : Gamla testamenti og Nýggja / týdd úr frummálunum. - 1. útg.- Keypmh. : Det Danske Bibelselskab, 1961. Týtt: J. Dahl og K.O. Viderø.
---
Bíblia : Halgabók : Gamla testamenti og Nýggja / týdd úr frummálunum. - 1. [i.e. nýsett] útgáva, 1. uppl.- Keypmh. : Det Danske Bibelselskab, 2000. Týtt: J. Dahl og K.O. Viderø.
Homeros Ilionskvæði / J.H.O. Djurhuus [og K.O. Viderø] týddi ; um Ilionskvæði eftir N. Ladegaard Pedersen (Hans Jacob Joensen týddi). - Tórsh. : Mentunargrunnur studentafelagsins, 1967.
Hope, Ludvig Eitt orð í dag : lestrar til hvønn dag í árinum / Ludvig Hope ; í týðing Kristian Osvald Viderø. -Tórsh. : Emil Thomsen, 2006.
Sámuelsbøkurnar / givið út við studningi frá Føroya kirkjufólki og Danska bíbliufelagnum.- Tórsh., 1953. Týtt: K.O. Viderø.
Greinir
[Prædika] 1. sunnudag eftir trinitatis – Luk. 12, 13 -21 – Lívið spratt av kærleiks rót : lestrar úr Norðurstreymoy til aðru tekstarøð / lagt til rættis: Axel Tórgarð. - [Hoyvík] : Stiðin, 1995.
[Prædika] 4. sunnudag eftir trinitatis – Matt. 5, 43 – 48 – Lívið spratt av kærleiks rót : lestrar úr Norðurstreymoy til aðru tekstarøð / lagt til rættis: Axel Tórgarð. - [Hoyvík] : Stiðin, 1995.
Árant í Hattarvík farin um tey áttati. Tingakrossur 1967, nr. 26.
Eg síggi landið. Lesibók til annan real. - Føroya skúlabókagrunnur, 1967.
Ferð mín til Jorsala. Føroyskar bókmentir í úrvali 4.- Føroya skúlabókagrunnur, 1986.
Ferð mín til Jorsala. Varðin 1985.
Fylling tíðarinnar. Følv 1955.
Guðs dýrd. Følv 1956.
Hugskot eftir grein av Brimnes presti um fólkakirkjuna og annað. Dagblaðið 1964, nr. 20.
Hvat er á ferli? Følv 1962.
Hvør býttlingur kann gerast ríkur – Orðið er tær nær / Axel Tórgarð. - Tórsh. : Bókadeild KFUMs, 1992
Jag ser landet. Noveller från Färöarna. - P.A. Norstedt, 1976.
Jólaaftan í Jerusalem. Følv 1957.
Jólainngangur. Hugnalig jól 1965.
Ljós títt kemur. Følv 1960.
Ljósið. Følv 1954.
Minningarorð um Rudolf á Skarvanesi. Tingakrossur 1967, nr. 4.
O, um tú hevði rivið sundur himnarnar og stigið niður!” Følv 1958.
Og ljósið skínur í myrkrinum. Følv 1953.
[Prædika] Ólavsøkudag Lívið spratt av kærleiks rót : lestrar úr Norðurstreymoy til aðru tekstarøð / lagt til rættis: Axel Tórgarð. - [Hoyvík] : Stiðin, 1995.
Prædika. Følv 1959.
Sonur er føddur. Følv 1963.
Tiga og lýða á. Følv 1961.
Handrit
Útgivin verk:
Á annað Suðurlandið : ferð mín til Jorsala oman av himni (Bókagarður).
Á Suðurlandið (Bókagarður).
Ferð mín til Damaskusar (Bókagarður).
Ferð mín til Jorsala (Bókagarður).
Ferð mín til Jorsala á himni I (Bókagarður).
Ferð mín til Jorsala á himni II (Bókagarður).
Frá landi á fyrsta sinni (Bókagarður).
Saga Eysturoyar (Bókagarður).
Saga Norðuroya (Bókagarður).
Saga Skálavíkar, Húsavíkar, Skarvanesar, Dals, Skúoyar, Dímunar, Sands, Skopunar, Hestoyar, Kolturs (Bókagarður).
Saga Streymoyar og Nólsoyar (Bókagarður).
Saga Suðuroyar (Bókagarður).
Saga Vágoyar og Mykiness (Bókagarður).
Ikki útgivin verk:
Apokryfirnar (Bókagarður).
Bræv til Karsten Hoydal 1977 (E 715.1).
Bræv til Símunar av Skarði 1927 (E 558.22).
Ferð mín hin síðsta (Bókagarður).
Gilgamesj (Bókagarður).
Hugskot um triðja heimin og tíman frammanundan (Bókagarður).
Ilionskvæði / Homer (Bókagarður).
Jeremias (Bókagarður).
Kosakkar / Leo Tolstoj (Bókagarður).
Kristur á vegum Indialands / E. Stanley Jones (Bókagarður).
Kviða Odyssar / Homer (E 293).
Leiðsøgn handa lestrabørnum (Bókagarður).
Morgunlestrar / Ludvig Hope (Bókagarður).
Nakrar leiðvísanir á siglingarferð lívsins (Bókagarður).
Odysseus kvæði / Homer (Bókagarður).
Prædikur (Bókagarður).
Ævisøga / Maxim Gorki (Bókagarður).
Heiðurslønir[rætta | rætta wikitekst]
- 1985 - Bókmentavirðisløn M.A. Jacobsens fyri annað mentanaravrik.
Keldur[rætta | rætta wikitekst]
Slóðir úteftir[rætta | rætta wikitekst]
Víðskygdi vallarin Viderø Framsýning á Føroya landsbókasavni


text:
Skírisdag og 2. páskadag
Framsýningar verða í turkihúsinum skírisdag 13. apríl og 2. páskadag 17. apríl frá kl. 15 til 18 báðar dagarnar.
Miðhæddin: Uppstilling av hendingum frá Jesu líðingarsøgu.
Ovasta hædd: Framsýning av nógvum forvitnisligum lutum, sum hava við sjóvinnu at gera, bæði frá skipum og bátum, seglmakaraamboð, og tann tann framúr áhugaverda uppsetanin hjá Leivi Johansen við motorum og lutum frá brúgvum og maskinrúmum.
Eisini er eitt sindur frá landbúnaði og snikkaravirkjum.
Kom og uppliv ein part av bygdasøguni í Sjóvar sókn, og njót ein drekkamunn.
Kostnaður kr 50,-.
Sjóvar fornminnafelag


text:
Søla ella umvæling
Umhugsar tú at selja orsakað av plásstroti? Ella er tað møguliga okkurt annað við húsunum, sum ikki livir upp til tín tørv ella tíni ynski? Í fleiri førum kann ein umvæling ella umbygging av verandi bústaði vera besta loysnin. Í tí sambandi eru ymisk viðurskifti, ið eru verd at hava í huga.
Um tú velur at umvæla
-
Tú sparir tær útreiðslur, sum høvdu verið av sølu, flyting og møguligum bústaðarkeypi.
-
Tú sleppur undan at flyta úr grannalagnum og møguliga skifta skúla og dagstovn.
-
Tað er umráðandi, at tú kannar, um íløgan hongur saman fíggjarliga - t.d. um tú væntar at vinna peningin inn aftur, um tú einaferð ætlar at selja. Fleiri viðurskifti gera seg galdandi í hesum sambandi; eitt nú, hvar bústaðurin er, og sjálvandi eisini, hvussu stórar útreiðslurnar av umvælingini eru.
-
Ger tær greitt, um tú hevur umstøður til at fara undir eitt stórt umvælingararbeiði. Ein heildarumvæling kann vera sera avbjóðandi, um tú hevur smá børn - serliga um tú ætlar at gera arbeiðið sjálv/ur.


text:
27. januar er altjóða Holocaustdagur. Sagt verður, at minnast vit ikki til ræðuleikarnar undir seinna heimsbardga, so drepa vit jødarnar enn eina ferð.
Viktor Frankl var neurologur og sálarlækni. Hann og familjan vórðu koyrd í týningarlegu, men bara hann hórðaði undan.
Hann er maðurin aftanfyri logoterapiina, sum sigur, at til ber at finna eina meining við øllum og tað gevur áræði at liva. Meining við hansara lívi var at hjálpa øðrum at finna meinginina við lívi sínum.
Og, sigur Frankl, tá menniskjan rópar hví og ikki veit sær veg úr pínu og ræðuleika, tá er tað Guð menniskjan rópar eftir. Tá alt er mist, tá tú hevur mist heim, familju, heilsu og bara er reduseraður til eitt tal, eitt onki, tá leitar menniskjan eftir tí ótilvitaða Guði.
Alt lívið snýr seg um at taka við ábyrgd, tað krevur lívið av tær. Og tað týdningarmesta í lívinum er kærleikin, sigur Viktor Frankl.
Eftir krígslok skrivaði hann nógvar bøkur og kom runt til mong universitet og helt fyrilestrar og varð hann heiðursdoktari sera ofta.
Hann fekk avgerandi týdning fyri sálarfrøðina. Róland í Skorini, studentaskúlalærari, sigur frá í hesum báðum Credo-sendingum.


text:
Orð: Heri Nolsøe
Lag. Jógvan Olsen
Viðmerking: Yrktur 22. august 1991.
Havnin liggur so vøkur og prúð,
hevur latið seg í summarskrúð.
Havnin breiðir seg út framvið Nólsoyarfjørð,
heilt av Argjum til Vatnaskørð.
Bøur skrýddur við sóljum so langt eygað ber,
fagri heimbýur mín her í verð.
Á Vaglinum Effersøe,
fram við Bókhandlinum prýðilig trøð,
um Kirkjubøreyn hevur támið seg lagt,
Skansin heldur um náttina vakt,
Kongaminni stendur so spískt og steyrrætt,
mjørkin hevur nú Høgoynna klætt.
Urtagarðarnir blóma frítt,
lotið blæsir um Húsareyn blítt,
og á Reyni har angar av fornari tíð,
fedrasøgu, arbeiði og stríð.
Tinganes skilir eystur og vestaru vág,
luftin skyggir um havsbrúnna blá.
Skipasmiðjan stendur treyst,
og í Álakeri útróðrarneyst,
við ljóðum frá arbeiði og bilum á rað,
Havnin spælir sítt gerandislag,
hetta er eitt óendaligt tónleikaverk,
havnarmyndin er marglitt og sterk.
Heyststormarnir ýla um fjøll,
regn og vindur duna í høll,
útsynningurin herjar yvir Glyvursnes,
brimið brýtur um Hoyvíksfles.
Hvassur vindur fer gjøgnum Havnardal,
og í hvirlunum grovastu æl.
Kavin hevur Havnina fjalt,
og í býnum er bítandi kalt,
spegilsblonk og fryst liggur Hoyvíkstjørn,
á skoytum nógv skreiðandi børn,
á himlinum lýsa stjørnurnar bjart,
alfagurt so langt, ið tú sært.
Tá ið várið sleppur framat,
vetur dvínir, má halda uppat,
fuglar syngja eitt vakurt og ynidsligt lag,
smálomb spæla og renna avstað,
spretta blómurnar allar og grønkast hvørt blað,
Havnin vaknar til nýggjan dag.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Spennandi tiltak í Vestmanna Skúla mikudagin 21. oktober
20.10.2015
Mikudagin 21. oktober kl. 18.00 verður eitt øðrvísi og spennandi tiltak í skúlanum í Vestmanna. Tiltakið hevur fingið heitið: Hvat er GOTT við at búgva í Vestmanna? og tað er Niclas Heri Jákupsson, sum kemur at leiða kvøldið.
Tiltakið er ætlað øllum børnum, sum ganga í skúla í Vestmanna – saman við teirra foreldrum, og systkjum og avvarðandi.
Tiltakið byrjar við, at Niclas Heri kemur at hava eitt jaligt stutt innlegg um týdningin at síggja tað góða og vakra, sum ein hevur í nærumhvørvinum. Síðani sleppa børnini saman við teirra foreldrum at arbeiða við og skriva niður, hvat tey høvdu ynskt var øðrvísi og betur í Vestmanna. Tá ið tey í felag hava sett orð á, hvat tey høvdu ynskt var betur og øðrvísi í Vestmanna, verður hesin ynskilisti givin borgarstjóranum.
Síðani fáa børnini og teirra foreldur til uppgávu at tosa saman og skriva niður, hvat tey halda er gott við at búgva í Vestmanna. Hvør familja fær útflýggjað eina plátu og máling, og skulu tey nú saman fáa hesi virðir á sína plátu.
Pláturnar vera allar hongdar upp – so tað gerst sjónligt fyri øllum, hvat er gott við at búgva í Vestmanna.
Eftir tiltakið bjóðar Vestmanna Kommuna suppu til øll, sum hava verið við.
Vónandi møta tit fjølment.
Vestmanna Kommuna
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Brandgásin (lat. Branta leucopsis (Bech.); da. Bramgås) er lík helsingagás í stødd og vakstrarlag. Á bringuni og hálsinum er hon svørt, og á skallanum við; annars er høvdið bleikt, at siga hvítt. Omaná er hon sprøklut, í neðra mest hvít; høvd og føtur eru svørt. Hon eigur í somu kuldalondum sum helsingagásin. Í seinnu tíð hevur hon bara hendinga ferðir sæst í Føroyum.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Tá danska Bíbliufelagið fyri nøkrum árum síðani
gav út eina myndprýdda versión av Nýggja testamenti, valdu tey at brúka
altartalvuna í Vík, parafrasuna hjá Torbirni Olsen frá 1996 av heilagu
kvøldmáltíðina hjá Leonardo da Vinci til permumynd á prýðiligu bókini. Hervið
varð staðfest, at Torbjørn Olsen er millum týdningarmestu religiøsu málararnar
í kongaríkinum og á ein hátt kunnu vit siga, at hansara koloristiski og
ekspressivi máliháttur er sum skaptur til at lýsa líðingarsøguna. Torbjørn
Olsen (f.1956) er framúrskarandi koloristur, sum hvørki ræðist primerar ella
sekunderar litir, og sum fegin brúkar skínandi gult saman við lýsandi
violettum, og bjartasta blátt saman við gløðandi reyðum og orange.
Á sama hátt sum ein annar stórur føroyskur
koloristur, Ruth Smith, krevur Torbjørn
Olsen eisini at hava myndevnið framman fyri sær, meðan hann málar. Tá hann
hevur livandi modellir framman fyri sær, hendir beinanvegin ein rúgva í
málningunum. Hann hevur síðan 1996 málað seks altartalvur, tær flestu til
kirkjur í Danmark. Í hesum sambandi hevur hann fingið bróðurin, grafikaran Marius
Olsen og ymisk vinfólk at standa fyri sær í teimum ymisku bíbilsku leiklutunum,
meðan hann málar. Í altartalvuni í Vík síggjast sostatt fleiri kend
andlit millum lærusveinarnar, m.a. Hanus G.Johansen, Tróndur Patursson, Zacharias
Heinesen, Amariel Norðoy, Bárður Jákupsson, Árni Dahl, Jóanes Nielsen, Tóroddur
Poulsen osfr. og sjálvt um steinprentsavbrigdini eru rættiliga frí í mun til
tær málaðu altartalvurnar, kenna vit eisini her persónarnar aftur frá føroyskum
mentanar- og listalívi. - Torbjørn Olsen hevur einaferð sagt mær, at honum dámar ikki at verða nevndur bókmentaligur málari ella at verða fataður sum ein illustrator, ið málar søgur hjá øðrum. Hann hevur stóra virðing fyri teirri stóru uppgávu, sum tað er at mála altartalvur og setur seg fyrst væl inn í avvarðandi tekst í Bíbliuni, sum hann síðani tulkar myndaliga. Hann er í Danmark í løtuni í sambandi við avdúkingina av nýggjastu altartalvuni í Jyllandi.
Tað
var Í 2005, at hann setti sær fyri at gera nøkur steinprent við støði í altartalvumálningunum
og um páskirnar verða hesi verkini at síggja í kjallaranum í Hoyvíkar Kirkju.
Turkisbláa lýsingin av heilagu kvøldmáltíðini verður framsýnd saman við blóðreyðu
krossfestingini og dramatisku, døpru gravarmyndini, sum fær vónríkt perspektiv
av myndini av ivandi Tummasi, sum stingur ein fingur inn í sárið hjá tí
upprisna til tess at vissa seg um, at tað veruliga er Jesus. Harumframt verða
eisini sýnd fram nøkur støðuprent og royndarprent, har dentur verður lagdur á
at vísa arbeiðsprosessina hjá listamanninum.
Sum
ein og hvør áskoðari kann vissa seg um í Hoyvíkar kirkju, eru myndirnar hjá
Torbirni Olsen ongantíð ivaleysar illustratiónir av søgum hjá øðrum, men
sjálvstøðug verk, ið bera brá av listasøguligum og sálarfrøðiligum innliti, listarligum
virtuositeti og eini universalari rúmligari humanismu við einum serligum plássi fyri
menniskjansligum veikleikum. Í hansara myndum verður bíbilska frásøgnin tulkað
til eina ekspressiva, listarliga søgu, sum ofta tykist snúgva seg um iva.
Framúrskarandi myndin av Kristusi í grøvuni lýsir t.d. greidliga ein persón, ið
er steindeyður. Stóra hondin liggur púra lívleys á skák í forgrundini, har hon
skapar dynamiska mótvekt til tann deyða kroppin. Støðan er alt annað enn
avklárað, alt kann henda, áskoðarin í um hann nakrantíð fer
at vakna aftur? Ivin er menniskjaligur og grundleggjandi og líðingarsøgan er
full av ivaløtum, ið tala til iva listamansins um sjálva ta listarligu skapanina.
1996 Haldórsvíkar Kirkja
2000 Miðvágs Kirkja
2003 Øster Skerninge Kirkja Fyn
2006 Sunds Kirkja Jylland
2011 Snejbjerg Kirkja Jylland
2014 Thorum Kirkja Jylland
Torbjørn Olsen hevur gjørt altartalvur í hesum kirkjum:
(KP)


text:
Grikska fótbóltslandsliðið
Grikska fótbóltslandsliðið hjá monnum (Grikskt mál: Eθvιkή Eλλάδoς, Ethniki Ellados) umboðar Grikkaland í altjóða fótbóltskappingum fyri lond, og verður stýrt av Grikska Fótbóltssambandinum. Heimavøllurin hjá Grikkalandi er Karaiskakis Stadion í Piraeus og høvuðsvenjari teirra er Fernando Santos. Eftir seinasta dystin á Heimsmeistarakappingini í fótbólti 2014 í Brasil, hevur Santos tó boða frá, at hann gevst sum venjari Grikkalands.
Innihaldsyvirlit
Kappingar[rætta | rætta wikitekst]
Evropameistaraskapini[rætta | rætta wikitekst]
Met og hagtøl[rætta | rætta wikitekst]
Flest leiktir dystir[rætta | rætta wikitekst]
Dagført 29. juni 2014
Mest skorandi leikarar[rætta | rætta wikitekst]
Dagført 29. juni 2014
Keldur[rætta | rætta wikitekst]


text:
Krokodilluprikkafiskur (prikkafiskaættin)
Lampanyctus crocodilus (Risso, 1810)
Stødd: Her um okkara leiðir verður hann upp í 17 cm langur. Longur suðuri er hann upp í 30 cm langur.
Dýpi: Uppi í sjónum á víðum havi úr 45 niður á 1000 metrar.
Litur: Óskalaður er hann svartur um allan kroppin. Trolveiddur er liturin og veika skræðan ofta lutvíst sjavað burtur, og tað sæst inn á bera fiskin.
Teinar: R14(13-15); G17(16-19). Táknatindar: 5 (sjáldan 4) + 1 + 11 (10-12), til samans 17 (16-18).
Lýsing: Krokodilluprikkafiskur er langligur og tunnvaksin fiskur. Eina ryggfjøður umleið mitt á rygginum. Eina gotfjøður, ið er aftanvert miðjan fiskin. Gotfjaðrarfestið er longri enn ryggfjaðrarfestið. Búkfjaðrafestini eru fremri enn ryggfjøðurin. Uggafjaðrarnar eru langar og smalar og røkka aftur um gotið. Fitifjøðurin er umleið mitt millum stertin og ryggfjøðurina. Serliga smala og høga klingru. Høvdið er serligt við sínum langa kjafti, ið er meira enn fýra ferðir eygnatvørmátið. 3 ljósgøgn á kjálkPrikkafiskar Prikkafiskaættin unum, 7 yvir gotfjøðurini, 14 (13) niðast millum stertin og gotfjøðurina.
Eyðkenni: Stóri og langi kjafturin. Høga og smala klingran. Longu uggafjaðrarnar.
Týdningur: Hevur ikki havt vinnuligan týdning.
da: Krokodilleprikfisk, en: Jewel lanternfish, ís: Fenrislaxsíld
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Prikkafiskar Myctophiformes
Hópurin prikkafiskar hevur 2 ættir við 35 slektum og 246 sløgum.
Undir Føroyum er bert tann eina ættin við 6 slektum og 7 sløgum:
Vanliga við stórum eygum. Eingin fiskur verður størri enn 30 cm. Høvd og kroppur samantrýst um síðurnar, flestu við stórum kjafti.
Teir hava fitifjøður, eina ryggfjøður og eina gotfjøður. Búkfjaðrarnar eru altíð framman fyri miðjan fiskin. Stóran sýldan stert, ljósgøgn um kropp og høvd, slætta og leysa roðslu.
Smáir svartir ella blankir fiskar, ofta skyggjandi í bronsu ella ælabogalitum. Miðsjóvar- og uppsjóvarfiskar.


text:
Samtyktir gjørdar á bygdarráðsfundi mándagin 2. mars 2015.
Á hesum bygdarráðsfundi vóru møtt: Mikkjal Sørensen, Sveinur Bech, Andreas Berg, Eyðolf Bech
og Rannvá Albinus.
1.
Samtykt varð, at Porkeris kommuna er við í keypinum av einum bjargingarbáti til bjargingarliðið
í sunnaru helvt í Suðuroy.
2.
Samtykt varð at stuðla Barnabata við 1.000 krónum.
3.
Samtykt varð at stuðla umsóknina frá SSP við 750 krónum.
4.
Samtykt varð at stuðla umsóknina frá ” SUSVIM ” við 2.000 krónum.
5.
Samtykt varð ikki at ganga umsóknina frá Musikkskúlanum á møti.
6.
Samtykt varð at ganga umsóknina frá ” Eldrahugna ” á møti.
7.
Semja varð um at taka undir við, at allar kommunurnar í Suðuroy senda eitt felags hoyringsskriv
til Mentamálaráðið viðvíkjandi skúladeplum.
8.
Kunning:
a).
Skriv frá Jarðfeingi um loyvi at gera vindkanningar í høgunum í Porkeri.
b).
Skriv frá Porkeris skúlastýri har ført verður fram, at neyðugt verður at
gera fleiri ábøtur
á skúlan, nú hann er vorðin nakað gamal og slitin.
c).
Borgarstjórin kunnaði bygdarráðið um eina íløguætlan tíðarskeiðið 2015/2020
Bókin upplisin og góðkend.
Porkeris Bygdarráð.


text:
Samgongan førir banka- og fíggjarkervið á vandakós
10. august 2016
Politisk eksperimentir hjá samgonguni órógva banka- og fíggjarkervið í Føroyum
Í sambandi við innskjótaratrygd og bankapakkar, umframt trygdarnetið, sum bjargaði okkara bankakervi frá húsagangi fyri nøkrum fáum árum síðani, so framdi danska stjórnin nøkur tiltøk og gjørdi nakrar skipanir, sum skuldu gera sannlíkindini minni fyri, at ein fíggjarkreppa endurtók seg.
30 løgtingslimir tóku undir við Det Systemiske Risikoråd ella einum "Váðaráði".
Hesi tiltøk og skipanir hava sum endamál at tryggja fíggjarligt støðufesti og haldføri.
Samgongan við Tjóðveldi á odda, skal nú knappliga hava eitt Váðaráð afturat á einum málsøki, sum ikki er yvirtikið, nevnliga okkara fíggjargeiri.
Tí er vandi á ferð. Tað, sum samgongan arbeiðir við av broytingum og ”føroyskum serloysnum”, kann hava við sær ótryggleika og álvarsligar fíggjarligar avleiðingar fyri banka- og fíggingarvirksemið, umframt eisini avleiðingar fyri vinnuna og alt samfelagið. Tað almenna ætlar nú m.a. at útinna kappingaravlagandi banka- og fíggingarvirksemi við hesari serskipan, sum her verður lagt upp til.
Danska stjórnin er ørkymlað og Løgtingið tað sama.
Eftir hesum uppskotinum frá samgonguni veit ongin, hvør fær greiðu og eintýðugu ábyrgdina, tá nú tvær lógir skulu hava gildið um sama málsøkið, eitt ríkislógartilmælið, sum er felagsmál og ein løgtingslóg, sum roynir at seta ríkislógina úr gildi.
Hetta er ein konfrontatión við danir, sum setir spurnartekin við trygdina og støðufestið innan banka- og fíggjarøkið í Føroyum.
Slíkar fráboðanir og politiskar verkætlanir, sum samgongan og Tjóðveldi her eksperimentera við, skapa ótryggleika í samfelagnum og vinnuni. Og tað er júst tað vit ikki hava brúk fyri, tá vit skulu skapa fortreytir fyri búskaparvøkstri, lágari rentu, lágum skattatrýsti o.a.
Tað kann tí tykjast løgið, at Javnaðarflokkurin við løgmanni á odda er so ósjónligur í hesum álvarsliga politiska máli – hvat sigur Javnaðarflokkurin og løgmaður?
Kaj Leo Holm Johannesen
Løgtingsmaður fyri Sambandsflokkin
RN
Aftur


text:
Privatur stuðul hevur alstóran týdning fyri, at Berin kann at hjálpa flest møguligum børnum, ungum og familjum teirra.
Stuðla Beranum á konto 6460 1655363
Ella tekna teg sum lim og stuðla við 200 kr. árliga. Tekna teg sum lim við at skriva til info@berin.fo
Berin merkir á donskum lysning, ofta brúkt sum en lysning i skoven, eitt stað, har sólin altíð sleppur framat. Á føroyskum kunnu vit eisini brúka hugtakið berajól, sita á berajólum, uttan verju, nakað sum tey ið mist hava, kenna alt ov væl.
Harumframt kann navnið Berin, fáa ein at hugsa um at bera. Lyfta vit í felag, kennist byrðan lættari.
Búmerkið, sum Jóngerð Poulsen hevur skorið í linoleum, er ímyndin av lívinum við sínum ljósu og myrku síðum. Tað skal minna okkum á, at sjálvt tá tað sær svartast út, ber til at leita eftir glottum. Og tá ið alt sær ljóst út, er tað tann svarta rípan, sum ger mynstrið.
Tá nýggjur bólkur byrjar, bjóða vit eina samrøðu. Um talan er um børn/ung yngri enn 18 ár luttaka foreldur/avvarðandi til samrøðuna.
Bólkafundir eru aðru hvørja viku í tveir tímar. Børn/ung vanliga ml. kl. 16 - 18 og ung/vaksin ml. kl. 19-21.
Til fundirnar luttaka tveir bólkaleiðarar, ið stuðla og leggja lag á. Bólkarnir verða samansettir út frá aldri, kyn og umstøðunum hjá luttakarunum.
Eitt nýtt bólkaskeið byrjar hvørt hálvár. Eitt skeið svarar til uml. 10 ferðir.
Tá ein luttakari er liðugur at ganga í bólki, enda vit við einari eftirmetingarsamtalu, har tikið verður samanum.
Fyri at øll kunna hava møguleika fyri at vera við í sorgarbólki, leggja vit dent á, at kostnaður ikki skal verða ein forðing fyri at luttaka. Fyri børn og ung er kostnaðurin 300 kr. fyri 10 ferðir (t.v.s. 30 kr. fyri hvørja ferð). Fyri hvørt systkin, ið kemur afturat, er kostnaðurin 50 kr. tilsamans fyri 10 ferðir (t.v.s. 5 kr. fyri hvørja ferð).
Tá ið Berin bleiv stovnaður, var sorgarbólkurin fyrst og fremst tilætlaður børnum/ungum í skúla aldri t.v.s frá uml. 7 til 16 ár.
Við tíðini hevur aldurmarkið fyri at verða við í bólki flutt seg. T.d hava fleiri bólkar verið við ungum í aldrinum 16 ár til fyrst í 20´unum.
Nakrir bólkar hava eisini verið fyri vaksin, sum hava mist sum børn/ung.
Harumframt hava eisini verið bólkar fyri foreldur, ið hava mist børn/pinkubørn.
Higartil hava uml. 600 børn/ung og vaksin, úr øllum Føroyum, luttikið í Beranum.
- Oddvør Poulsen, dagligur leiðari og bólkaleiðari í Beranum. Útbúgvin bach. í námsfrøði og undir eftirútbúgving í Diplom í leiðslu
- Alisa Hammer, bólkaleiðari. Námsfrøðingur og familjuterapeutur innan narrativa terapi
- Lív Højsted Horsdal, bólkaleiðari. Sálarfrøðingur og undir eftirútbúgving í spæliobservstión og -viðgerð
- Elin Ziska, bólkaleiðari. Heilsufrøðingur
- Avloysari: Jóngerð Poulsen, heilsufrøðingur við familjuterapeut/-ráðgevara útbúgving frá The Kempler Institut of Scandinavia
Endamál Berans er
· at skipa fyri sorgarbólkum, fyri børn/ung og avvarðandi, ið hava mist ein av sínum nærmastu
· At ráðgeva, vegleiða og stuðla avvarðandi, vinum, fakfólki v.m.
· Alment kunnandi og fyribyrgjandi virksemi t.d. fyrilestrar á skúlum og stovnum
Kjarnu uppgávan er at at virka fyri, at børn/ung og avvarðandi, sum frálíður, gerast betur før fyri at handfara sorgina. Á tann hátt hava tey størri møguleika fyri aftur at fáa eitt gott og innihaldsríkt lív, har tey kunnu mennast og liva við missinum.
Søgan hjá Beranum byrjar í 2002. Tað vóru Anna Dalsgaard og Jóngerð Poulsen, sum stovnaðu sorgarbólkarnar fyrst í 2003. Í dagliga arbeiðinum sóu tær tørvin á tiltøkum fyri børn, ið høvdu mist foreldur við deyða. Tær mettu, at útbúgvingar teirra, góvu teimum førleika til at stovna sorgarbólkarnar. Anna er útbúgvin lærari og hevur síðani tikið pædagogiska diplomútbúgving í Danmarks Lærerhøjskole í Keypmannahavn. Jóngerð er heilsufrøðingur og hevur síðani tikið prógv sum familjuterapeutur á Kempler instituttinum.
Tær leitaðu sær tilfar, og tosaðu við fólk. Tað sum brúkt var, var í høvuðsheitum hetta:
- Kræftens Bekæmpelse – tilfar um sorg, og samrøða við Jes Dige. Jes Dige er psykologur og var við til at stovna sjálvhjálparbólkar fyri børn og ung í Danmark
- Børns Vilkår – tilfar og samrøða við ráðgeva
- Atle Dyregrov – Sorg hos børn
- Atle Dyregrov og Magne Raundalen – Sorg og omsorg i skolen
- Atle Dyregrov – Børn og traumer
- Donna O´Toole – Marve Myrtbjørn fatter håb v/ læraravegleiðing
- Anni Schwarts Hansen – Jeg savner dig, om sorgarbejdet blandt unge, der har mistet en far eller mor
Valt var at síggja hesa uppgávu, sum eitt arbeiði, ið skuldi lønast. Tær høvdu ikki farið í gongd við hetta, um tær arbeiddu fulla tíð. Umsókn um fíggjarligan stuðul varð send til Fyribyrgingarráðið, flestu kommunur í landinum, til fakfeløg og fyritøkur. Tað bleiv tikið væl undir við tiltakinum, hóast flest øll søgdu, at tey stuðlaðu fyri at fáa sorgarbólkarnar í gongd, men at tey annars mettu hetta sum eina landsuppgávu. Umsókn varð eisini send til Almanna- og Heilsumálaráðið, men fyrstu árini fekst eingin stuðul haðani.
Tørvurin, at taka hond um børnini og tey ungu, vísti seg rættiliga skjótt at vera stórur. Longu sama ár, sum fyrstu bólkarnir fóru í gongd, var tørvur á einum bólkaleiðara afturat og í aug. 2003 byrjaði Oddvør Poulsen, námsfrøðingur, sum bólkaleiðari. Síðani 2006 hava 4 bólkaleiðarar støðugt verið knýttir at barna- og ungdómsbólkunum og einstøkum bólkum fyri vaksin. Alisa Hammer, námfrøðingur, hevur verið bólkaleiðari síðan 2010. Harumframt hevur Katrina L. Joensen, sálarfrøðingur, havt bólkar frá 2006-2007 fyri foreldur, ið hava mist barn/børn.
Í 2007 fingu bólkarnir játtaðar 100.000 kr. í stuðli frá Almanna- og heilsumálaráðnum. Sama ár arbeiddu táverandi bólkaleiðarar við hugskotum til at navngeva og fáa eitt búðmerki til bólkarnar. Navnið varð ásett at vera Berin (sí nærri lýsing um navnið omanfyri). Jóngerð Poulsen hevur skapað og skorið vakra, symbolska búðmerkið úr linoleum (sí nærri lýsing um búmerkið omanfyri).
Arbeitt hevur verið miðvíst øll árini at lýsa tørvin og fyribyrgjandi týdningin av hesum arbeiði. Ein onnur broyting sum er farin fram hesi árini, er ein hugburðsbroyting í samfelagnum, sum heild, har sorg er vorðin minni tabu.
Í 2013, tá Berin rundaði 10 ár, var virksemið vorðið so mikið umfatandi, at tað gjørdist alsamt meira trupult, hjá bólkaleiðarunum, at samskipa tær støðugt vaksandi uppgávurnar. Umframt bólkavirksemi vóru alsamt fleiri áheitanir um ráðgeving og vegleiðing frá avvarðandi og fakfólki. Berin var komin á eitt vegamót!
Á fundi við AMR og avvarðandi landsstýriskvinnu, Anniku Olsen, í 2013, varð víst á, at Berin hevði tørv á hægri játtan fyri at kunna halda áfram við arbeiðinum. Fyri at felagsskapinum skuldi vera lív laga, var tørvur á egnum hølum og einum dagligum leiðara, at taka sær av m.a. fyrisitingarliga arbeiðinum, samskipan og tilrættarleggjan av øllum virkseminum og at skipa ráðgevingar- og fyribyrgingararbeiðið.
Í 2014 var stuðulsjáttanin frá AMR hækkað til 300.000 kr. Síðan tá, hevur felagsskapurin skipað seg við aðalfundi, viðtøkum, nevnd, leiðslu og bólkaleiðarum. Dagligur leiðari er Oddvør Poulsen, sum er sett í eitt partíðarstarv. Í nevndini sita, Ingvør Skaalum, formaður, Alisa Hammer og Mirjam Johannesen, nevndarlimir og Hildigunn Sørensen, eyka limur.
Eftir at hava flutt ymsa staðni í býnum ígjøgnum árini, flutti Berin í januar 2104 inn í hugnalig hølir í Niels Finsens Gøtu 32, saman við Amnesty International og Barnabata. Í juni 2014 valdi Anna Dalsgaard at leggja frá sær og í august 2015 fór Jóngerð Poulsen frá vegna aldur. Báðar hava lagt frá sær, við tí vón, at arbeiðið framyvir er kjølfest. Vit takka hjartaliga Annu Dalsgaard og Jóngerð Poulsen fyri stovnanina av Beranum og teirra eldhuga og virðismikla arbeiði fyri at betra um korini hjá børnum, ungum og avvarðandi, ið hava mist ein av sínum nærmastu. Í nov. 2014 byrjaði Lív Højsted Horsdal, sálarfrøðingur, sum nýggjur bólkaleiðari fyri Annu Dalsgaard og í aug. 2015 byrjaði Elin Ziska, heilsufrøðingur, sum nýggjur bólkaleiðari fyri Jóngerð Poulsen.
Berin er ein landssumfatandi felagsskapur, samansettur av einum tvørfakligum toymi, við viðkomandi útbúgvinum og førleikum. Í løtuni eru uml. 40 børn og ung í aldrinum 7 ár til fyrst í 20´unum knýtt at aldursbýttum bólkum í Beranum. Berin veitur vegleiðing og ráðgeving til avvarðandi og fakfólk, umvegis teldupost, telefon og persónligar viðtalur. Harumframt arbeiður Berin við fyribyrgjandi og kunnandi virksemi t.d:
- framløgur á skúlum, stovnum v.m.
- vitjanum í skúlaflokkum hjá børnum, ið eru knýtt at Beranum. Hetta fyri at økja um forstáilsi hjá flokksfelagum/lærarunum og vegleiða í, hvussu tey kunna stuðla best møguligt
- umvegis miðlarnar, alnótina, við faldarum v.m.
Síðan 2013 hevur verður skipað fyri einum árligum, afturvendandi tiltakið á Føroya Fólkaháskúla, har øll, sum hava verið knýtt at Beranum, hava møguleika fyri at hittast aftur og at luttaka saman við síni familju. Á skeiðnum er pláss fyri gaman og álvara. Dugnaligir verksstaðsleiðarar skipa fyri kreativum verkstøðum, har eisini er møguleiki fyri at arbeiða á ein øðrvísi hátt við sínum tonkum og kenslum í samband við sorgina. Skipa verður fyri framløgum har ung/vaksin, ið hava mist, greiða frá síni søgu og fakfólk, hava fyrilestrar við viðkomandi evnum. Eisini er rúm fyri skemti og undirhaldi t.d. tónleiki, dansi og spølum.
Í 2015 verður fyrstu ferð skipa fyri Café kvøldi, sum ung, sjálboðin stíla fyri. Endamálið við tiltakinum er, at ung fáa høvi at hittast og práta við onnur ung í líknandi støðu. Tiltakið er fyri ung í aldrinum uml. 16-28 ár, ið hava mist ein av sínum nærmastu, ella kenna onkran í hevur mist, t.d. vinir, flokksfelagar ella unnusta/unnustu. Fyrsta Café kvøldið var 7. mai á Hotell Føroyum. Maria í Garði og Rannvá Arnadóttir greiddu frá, hvussu tað er at hava mist foreldur/systkin og samstundis at megna avbjóðingar í samband við at ganga á miðnám. Næsta Café kvøldið var 3. sept. í Hvonn. Døgg Nónsgjógv og Sára Strøm Debes greiddu frá sínum upplivingum við at missa forelsur sum barn, og hvussu sorgin hevur broytt seg ígjøgnum árini. Til Café kvøldini hava verið uml. 30-45 luttakarar. Nakrir av luttakarunum høvdu luttikið í Beranum, meirilutin vóru tó ung, ið ikki hava havt samband við Beran áður. Ætlanin er, at Café kvøldini verða eitt afturvendandi tiltak, har ymisk viðkomandi evni, í samband við at verða barn/ungur og at missa ein av sínum nærmastu, verða á skránni. Tvey Café kvøld verða um várið 2016.
Virksemið hjá Beranum verður fíggjað við almennum stuðli, donatiónum, ið samband við jarðaferðir og stuðli frá fyritøkum ella privatum. Almenni stuðulin á 300.000 kr. er grundarlagið fyri rakstri/leiðslu av dagliga virkseminum og einum landsumfatandi, fakliga kompetentum virksemi. Stuðul frá donatiónum, privatum og fyritøkum verður fyrst og fremst brúktur til sorgarbólkar. Allur stuðul er tí sera týdningarmikil og kærkomin í mun til arbeiðið við børnum/ungum og teirra avvarðandi, ið hava mist!
Ynskir tú at stuðla, er tú vælkomin at lata eina peningagávu til Beran á konto 6460 1655363. Ella tú kann skráseta teg sum lim og stuðla við eini fastari árligari upphædd á 200 kr. Tekna teg sum lim við at skriva til info@berin.fo ella við at ringja til Beran á tlf. 222993.
Ver við til at stuðla arbeiðnum hjá Beranum at hjálpa børnum, ungum og teirra avvarðandi, ið hava mist ein av sínum nærmastu. Tín hjálp ger mun! Stuðla Beranum!


text:
Libanon er lítið land á eysturstrondini við Miðjarðarhav. Tað hevur mark ímóti Sýria og Ísrael. Meginparturin av fólkinum eru arábar, ið hoyra til mangar ymiskar trúarbólkar. Libanon var einaferð mentanar-, fíggjar- og handilsmiðdepilin í Miðeystri. Ósemja ímillum muslimskar og kristnar bólkar elvdi til blóðugt borgarakríggj. Stríðið, ið byrjaði í 1975, legði næstan alt landið í oyði. Friðaravtala varð fingin í lag í 1989, og síðan er vorðið friðarligari í landinum.
Borgarakríggið oyðilegði týdningarmiklu ferðavinnuna í Libanon. Nú verður roynt at fáa ferðafólk at koma aftur, bæði til baðistrendurnar og at síggja mongu søguligu staðirnar, m. a. býirnar Týros og Sidon (nú Sur og Saida). Fønikar bygdu býirnar fyri 3.000 árum síðan. Teir vórðu viðgitnir í rómverskari tíð fyri glasið og purpurlitin
Áðrenn býurin var skotin í smildur í borgarakrígnum, var Beirut kendur og lívligur heimsbýur, gitin undir navninum "Eysturlendski París", hann var eisini týdningarmesti havnabýur og fíggjarmiðdepil har um leiðir. Nú liggur bæði býurin og búskapurin í býnum í skeljum; men myndugleikarnir hava sett í verk stórsligna ætlan um at byggja býin upp aftur sum fíggjardepil.
Libanska fólkið er sum eitt putli spæl av átrúnaðarligum muslimskum og kristnum bólkum, ið aftur eru býttir í mangar trúarflokkar. Størsti kristni bólkurin eru maronittar, ið hava nógv felags við katólsku kirkjuna, aðrir eru griksk-ortodoksa og griksk-katólska kirkjan. Muslimarnir eru sunni- ella sjiamuslimar.
Trúgv drusanna er sprottin av islam og kristindóminum, men verður nú roknað sum sjálvstøðugur átrúnaður. Um 200.000 drusar búgva í Libanon, teir flestu í fjallalendinum fyri sunnan. Teir hava mangar siðir, ið hava til endamáls at verja drusiska samfelagið. Tað er ógjørligt at gerast drusi, ert tú ikki føddur drusi. Eingin drusi kann avnokta sína drusisku trúgv og taka við aðrari trúgv, og drusar hava ikki loyvi at giftast við øðrum enn drusum.
Setristræið er tjóðarmerki Libanons og stendur í libanska flagginum. Træið er umrøtt fleiri ferðir í Bíbliuni, og á teimum døgum vóru stórir setrisskógir í líðunum í Libanon. Men nú eru teir næstan høgdir niður; bara nakrar fáar friðaðar lundir eru eftir. Nøkur trø har eru eldri enn 1.500 ár.
Tjóðarrætturin í Libanon er kibbe, gjørdur av lambskjøti, knústari hveiti og leyki, ið verða sligin upp sum knetti og steikt í ovni ella kókað í olju. Søtur bakstur, sum bollar fyltir við nøtum og dadlum og roðaðir í hunangi, er eisini væl dámdur matur.
Ímillum Evropa og Arabianes er landøki, sum verður nevnt Miðeystur; her eru londini Ísrael, Libanon, Jordan og Sýria. Tað var her, at nakrar av fyrstu mentanum í heiminum vórðu til, og tað var eisini her, at teir tríggir heimsátrúnaðirnir - jødadómur, kristindómur og islam, kyknaðu. Veðurlagið er turt og heitt, og landslagið berligt, helst fyri eystan; men fram við Miðjarðarhavi er lendið fruktabetri. Í øldir bardust arábar, kristnir krossfarar og turkar um valdið í hesum londum, og tað er ikki meiri enn øld síðan, at grundarlag var lagt undir tey lond, sum nú eru. Kríggj og borgarastríð hava í mong ár merkt hesi lond.
Mangir gamlir muslimskir býir eru átøkir í útsjónd. Mitt í býnum er høvuðsmoskan, ið oftast er størsta hús í býnum. Við hana eru onnur týdningarmikil hús og keypbúðir. Gøturnar, sum eru úr miðbýnum og at býarmúrinum, eru krókutar og smalar og skugga væl fyri sólini og líva fyri vindi og dustroki. Fyri ikki at verða órógvaður og hava heimalívið í friði, mega úthurðarnar ikki vera beint hvør yvir av aðrari í smølum gøtum.
Ein fjallaryggur norðan úr Libanon og suður ígjøgnum Ísrael skilur strandalendið frá oyðimørkunum eystanfyri. Slættlendið undir fjøllunum í Libanon er fruktagóð kornjørð. Fjallatindarnir eru kavataktir næstan alt árið, og higar koma mong ítróttarfólk at aka á skíðum.
Á markinum ímillum Ísrael og Jordan er stórt vatn, ið eitur Deyðahav. Hetta er lægsti staður í heiminum -395 m niðan sjóvar. Deyðahav er saltasta vatn í heiminum, og nógvastaðni standa saltstólpar upp úr vatninum. Eingin fiskur fær verið har; av tí er navnið komið. Runan fram við strondini skal verða ógvuliga góð fyri húðina.
Tríggir heimsátrúnaðir hava djúpar røtur í Miðeystri. Jødadómurin og kristindómurin tóku seg upp her, og islam kom tíðliga higar úr Saudiarabia, ið er tætt við. Jerusalem er tískil halgur býur hjá trimum átrúnaðum. Halga Klettamoska hjá muslimum og halgi Grátimúrurin hjá jødum eru bæði á Tempultorginum.
Hetta landøkið fer inn í Útsynningsasia. Meginparturin av lendinum er turr oyðimørk og berligt fjallalendi. Fyrst í 20. øld var nógv olja funnin við Persaflógva. Nú á døgum er olja høvuðsinntøka hjá mongum londum í hesum øki. Økið hevur eisini djúpar søguligar røtur, tí at tað varð her, at heimsins fyrstu býir vórðu bygdir, og her tók ein av størstu átrúnaðum í heiminum seg upp - islam. Meginparturin av fólkinum í hesum londum eru muslimar, og høvuðsmálið er arabiskt - heilaga mál muslimanna. Mong kríggj og hart stríð hava verið í hesum londum seinastu árini.
Meiri enn 65% av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Hesi lond eru vorðin ovurrík, og ríkidømið hevur havt við sær stórar samfelagsligar broytingar og menning í ídnaðinum. Oljan hevur eisini gjørt, at hesi lond hava fingið stóran altjóða týdning, alstóra ávirkan á heimsbúskapin og politisku viðurskiftini í heiminum.
Í Miðeystri eru nakrir av teimum býum í heiminum, sum vaksa skjótast. Atvoldin er ovurstóra ríkidømi, ið oljuvinnan hevur við sær, og av fólkavøkstrinum, sum stendst av hesi vinnu. Býirnir verða oftast bygdir sum nútímans býir í Vesturheiminum, við høgum íbúðarhúsum og skrivstovuhúsum av glasi, stáli og betongi.
Mong lond í Miðeystri eru rættiliga ung ríki, sett á stovn fyrst í 20. øld, tá ið vesturlendskir valdsharrar býttu tey sínámillum. Hetta marknabýtið, ofta bara teknað á kortið, hevur verið atvold til drúgvt marknastríð, helst ímillum Irak og tey seks grannalondini.
Islam varð til í Miðeystri í 6. øld e. Kr. og er enn størsti átrúnaður her. Muslimar trúgva á ein gud, Allah, og á Muhammed, profet hansara. Muhammed varð føddur í Mekka í tí, sum nú er Saudiarabia. Heilaga bókin hjá muslimum eitur Koranin; í henni stendur læra Allah, soleiðis sum eingilin Gabriel opinberaði hana fyri Muhammedi. Nú á døgum eru fleiri enn ein milliard muslimar um allan heimin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Beirut
Vídd: 10.400 km2
Fólkatal: 4.099.000
Alment mál: arábiskt
Átrúnaður: islam 70% og kristindómur 30%
Stýrirlag: fólkaræði, fleirflokkaskipan
Gjaldoyra: libanskt pund (LBP)